text:
Oranjestad – Departamento di Cultura Aruba a ricibi noticia tristo cu dia 7 di januari 2015, otro gran baluarte di nos cultura Sr. Pedro Ramon Krosendijk, miho conoci como Don Ramon a bay laga nos.
Don Ramon ta naci na Aruba riba dia 31 di januari 1950 y a bay laga nos riba dia 7 di januari 2015. Yiu di Sr. Juan Krosendijk y Sra. Maria Teresa (Ninita) Sandoval q.e.p.d. Ta casa cu Sra. Maria Francin Lampe y nan tin 4 yiu Juan, Braulio, Rodrigo y Gabriela Krosendijk.
Na 1968 el a caba su MULO na La Salle College na Oranjestad. Despues a traha pa 10 aña na Directie Financiën. For di un edad hoben semper tabatin un pasion grandi pa musica. El a participa den coro na Santa Cruz. Don Ramon ta toca guitara y a haya les di canto cerca Sr. Rufo Odor. Como compositor e tabata un compositor completo cu por a crea letra y melodia.
Ora e compone cancionnan, nan semper ta cu letra, mensahe profundo y cu su guitara e tabata saca e melodia.
Na 1978 Don Ramon a participa na e prome Festival di Papiamento. Hopi ta esnan di nos artistanan Arubiano cu el a yuda, sea den forma di compone cancion, poesia of a compaña.
El a participa na 1979 na e Tumba Festival cu un cancion componi door di Sr. Tino Ruiz, titula “Dun’e Tur Cos”.
Na 1979, Don Ramon a ricibi un reconocimento di “Aruba Academy Award” como miho cantante cu a tuma luga riba diasabra 1 di december 1979 den Americana Hotel.
Ta bon pa menciona cu Don Ramon a gana e Festival OTI Antiyas Hulandes cu a tuma luga den Cas di Cultura cu su composicion “Mi Niño”, areglo musical di Roberto Montiel y Coro di Maybeline Arends Croes. Cu e cancion “MI Niño”, Don Ramon a representa Antiyas Hulandes riba dia 8 di december na aña 1979 den Teatro Academia Militar na Caracas. El e ser compaña cu un orkesta grandi di entre 70 pa 80 hende. Ora a tira lot, Don Ramon a haya number 1, caminda cu entre tur e participantenan a duna un tremendo presentacion. Resultando na di nuebe luga.
Despues a graba un disco 45 RPM cu un banda tabata e cancion “Mi Niño” y otro banda cu e cancion “Porque no puedo ser feliz”, ambos ta su propio composicionnan acompaña pa Argentine Express y graba na Watapana Recording Studio.
Pa Festival di Voz i Landia e tabata compone cancionnan pa varios di e muchanan. Tabata na 1982 durante e prome festival Voz-i-Landia, caminda cu e composicion “Cunucu di Seit” a gana
e prome luga. Cantica cu a ser interpreta pa Ferdinand Carrion, cu despues a bira un di e canticanan clasico na Papiamento.
Riba e LP produci na 1985 di Sr. Tino Ruiz, conocido musico y tocado di mandolin, Don Ramon a canta dos composicion di Tino cu ta “Cosnan Imposibel y “For di bista, ta for di curason”, ambos ta un bolero.
Un bunita recuerdo ta di nos ex-minister plenipotenciario y actual director di Relacion Exterior di Aruba, Sr. Edwin Abath, cu a participa na final di aña 1989 na e Festival di OTI, na Miami, cu
un cancion “Mi Viejo”, co-compone pa Don Ramon. Sr. Abath a participa cu e cancion aki, caminda Aruba a participa pa prome biaha como pais, pasobra for di 1974 pa 1988 Aruba tabata participa representando Antiyas Hulandes.
Na ocasion di 40 aña di Radio Kelkboom na april 1994, Don Ramon a presenta su propio CD cu ta yama “Cunucu di Siet”, produci pa Watapana Recording Studio cu ocho cancion compone pa su persona. E prome cancion cu ta aparece riba e CD aki ta: 1.) “Recuerdo” arr. pa Hildward Croes, 2.) “Mi Bieuwnan” arr. pa Emile Kelkboom, 3.) “Luna Scondi” arr. pa Emile Kelkboom, 4.) “Bo Indecision” arr. pa Franklin Granadillo, 5.) “Mi Tera” arr. pa Franklin Granadillo, 6.) “Un Canto na mi Pais arr. pa Hildward Croes, 7.) “Boda di Safiro” arr. pa Hildward Croes, 8.) “Cunucu di Siet” arr. pa Franklin Granadillo. E produccion aki tabata cu areglonan musical orkestralmente di Hildward Croes y Franklin Granadillo. Esaki tabata orkestral na estilo di Aldemaro Romero.
E CD ta un joya di un produccion netamente Arubano, cada cancion tin su historia y metanan firme pa conserva nos cultura, y tambe ta refleha nos hubentud pa no cambia nos identidad Arubano. Ta bon pa menciona cu e cunucu di siet tabata un cunucu e tempo ey existente di su tata Juan Krosendijk, caminda awe ta Monte Verde.
Den añanan 90, Don Ramon a compone varios cancion pa Srta. Debby Werleman pa por a competi na e Festival Un Canto pa Aruba su Himno y Bandera. Cancionnan titula “Speransa”, “Un Mainta Berenal”, “Un Canto di Paz”, “Bunita di e Pasco Aki”. Pa Debby Werleman, Don Ramon tabata un tata di musica, maestro den letra y cu semper un mensahe profundo den su letranan. Don Ramon a siña Debby canta tononan halto tambe pa por a canta cancionnan di mariachi. Srta. Debby Werleman ta agradecido na Don Ramon, kende a dune conseho pa ta hurado.
E produccion di e CD, “Aruba Sucursal di Shelo” na 1999 di Sr. Tino Ruiz tin varios cancion “Cunucu di Siet” y mas di Don Ramon riba dje.
Durante 1998 – 2001 Don Ramon tabatin un programa di radio di tur diasabra di 9’or pa 11’or di mainta cu yama “Terturlia Farandulero” via Radio Kelkboom.
Na 2003 den un produccion di DVD di “The Most Precious Gift” di Sr. Tino Ruiz , Don Ramon tabatin un calypso instrumental titula “My Lovely Black Lady”. Den e parti di splicacionnan di nos Ritmonan musical, manera wals, tumba, mazurka etc. den e DVD aki nos por aprecia e bos di Don Ramon den idioma Ingles y Papiamento.
Don Ramon hunto cu Gos Oduber y mas miembro a crea e reglamento pa e Festival Un Canto Pa Aruba su Himno y Bandera pa mustra importancia riba e contenido di e cancion. E interpretacion, ki frase den melodia, e cantante su mensahe, cua ritmo di nos cancionnan
manera dansa, tumba, wals, mazurka y polka por participa. Ki instrumento y no insulta y critica ningun hende, pero si por protesta. Reglamentonan cu te awe ta vigente den e Festival.
Tabata 2005 Edjean Semeleer ta acerca Don Ramon pa pidi permiso pa e por canta y graba e composicionnan di Ramon, e cancionnan “Recuerdo” y “Cunucu di Siet”. Y ta saca un produccion di CD. Edjean a experiencia Don Ramon como un persona di caracter calido y di pensamento profundo. Despues den su proyecto “Hey ta Pasco” Edjean ta pidi Don Ramon un composicion di cual “Pasco di Amor” a ser componi.
Na maart 2007 e Festival “Un Canto pa Aruba su Himno y Bandera” a ser dedica na Don Ramon Krosendijk pa su aporte, composicion y gran apoyo.
Cu un anhelo pa un di su yiunan sigui cu su pasion. El a conseha Gabriela su yiu mas chikito pa sigui cu canto. Na principio no tabata facil, pero despues cu Gabriela a participa den Sparkling Tour, por bisa cu un chispa a cuminsa brota.
Na 2010, Gabriela ta participa den Festival Un Canto pa Aruba su Himno y Bandera cu e composicion di su tata, Don Ramon titula “ Un Elogio na nos Himno y Bandera”.
Na 2012 Don Ramon ta compone un cancion titula “Pakico” pa Gabriela. Cu esaki Gabriela ta participa den e Concierto Unoca den Plata di 25 aña di UNOCA.
Banda di tur esaki Don Ramon tabata un persona cu talento grafico y tabata un bon desiñado riba computer. Su creatividad artistico tabata biba den dje y ta un don cu el a nace cune.
Tambe Don Ramon tabata canta Tango, tabatin un bos excepcional.
Aruba ta perde otro gran baluarte di cultura, compositor, canta autor y un gran persona den Don Ramon Krosendijk.
Departamento di Cultura Aruba, Director, Staf y Personal ta extende palabra di condolencia na su mayor Juan, su Señora Maria, su yiunan Juan, Braulio, Rodrigo y Gabriela y demas famia, conocir y amigonan. Mundo musical Arubano ta di luto.


c: text/html

text:
Presentacion di e grafico awe a trese precupacion. Sinembargo e grafico no ta duna un bon refleho di e situacion real.
Aruba for di maart te cu awe 16 di augustus tin registra un total di 1102 caso positivo pa un poblacion di mas of menos 115 mil habitante, lagando afo mas di 10 mil turista cu a bishita nos isla for di juli cu nos a habri frontera. Tambe tin 898 caso activo na e momento aki, 11 persona interna den hospital, 200 recupera y 4 cu na momento di fayece tawata positivo pa covid, pero cu no a muri presisamente pa motibo di Covid-19.
Si nos compara nos hospitalisacion, e ta mas abou cu pais nan mas grandi riba e lista aki. Por ehempel, di tur e casonan 1.2% a wordo hospitaliza desde dialuna 3 di augustus, compara cu 3.5% y 5.1% di Hulanda i Sint Maarten respectivamente. Ademas di esey si nos mira nos mortalidad nos ta na number 85 di mundo compara cu Hulanda (16), Merca(10) i Sint Maarten (15). Tur esaki tin di haber cu Aruba ta test hopi mas liher cu e otro pais nan, significando cu nos lo gara hopi mas di e caso nan leve tambe.
Ciendo e isla cu a habri su frontera pa turismo cu tur medida y aplicando un maneho di test regularmente nos por conclui cu nos pais ta manehando e pandemia aki hopi bon compara cu paisnan den lock down.
Como un di e poco paisnan na mundo cu ta test regularmente, Aruba ta para na di 5 lugar cu mas test haci pa capita logico cu ora bo ta esun cu ta test mas, bo ta haya mas.
Paisnan cu no ta test hopi, no ta haya hopi caso positivo y no presisamente pasobra nan no tin caso.
Nos strategia di test agresivo ta dunando resultado positivo y no por ser compara zomar contra otro paisnan.
E virus di Covid-19 lo no desaparese y tardi of trempan tur pais na mundo tin cu deal cu ne. Aruba ta bezig ta deal cu ne awor y otronan lo tin cu atende cu ne despues.
Gobierno di Aruba y Crisis Team ta haci nan parti y comunidad tin pa haci di nan tambe. Sigui aplica tur e medidanan y sigui tur conseho. Bo salud ta den bo man, no laga esaki den man di ningun otro.
Hunto nos lo stop e transmicion di Covid-19 atrobé.

robotstxt: allowed

filter: keep


text:
E momentu di firmamentu ku a tuma lugá ayera mainta na Sambil.
WILLEMSTAD,—-No ta bai dura mashá ku mundu di media di tantu lokal i internashonal, lo bai kuminsá un plataforma nobo, ku ta bai hiba di nòmber “KONTENTU”.
T’asina ku Vigilante Farándula a tuma nota di e informashon menshoná riba e plataforma di facebook i mesora a drenta den kontakto ku gerente di Vigilante ku ta Lilo Sulvaran, ku mester bisa a kontestá e yamada mes ora.
Vigilante Farándula a puntr’é, kiko e por bisa di loke ku a halando bastante atenshon riba facebook, unda Lilo su kontesta tabata “Te mañan ku Dios ke”.
E no kier a duna ningun sorto di deklarashon. Esaki a pone mesora ku Vigilante Farándula a drenta den kontakto ku Gysha Sulvaran ku ta yu muhé di Lilo Sulvaran, kaminda ku Gysha a duna di konosé ku “KONTENTU” ta para pa “Content made for you”.
En prinsipio nos ta bai focus, nos ta enfoká riba produkshon di kontenido positivo, p’esei e nòmber ta “KONTENTU”. Nos ta djis un kompania ku ta produsí kontenido i e lokalidat lo bai ta na Sambil”.
Riba e potrèt por mira na momentu ku Gysha Sulvaran ta pone su firma i tambe por tuma nota ku Lilo Sulvaran ta pendiente pa bai pone su firma i Gyasi Sulvaran ta pará komo testigu na e momentu importante ku a tuma lugá ayera parti mainta na Sambil.


text:
KRALENDIJK – Marian Luinstra Passhier, dòkter di Salubridat Públiko a papia tokante e kasonan di Corona vírùs na Boneiru. A base di e promé informashon, te ku siman pasá, por mira ku mayoria di e personanan ku resultado positivo ta den e grupo di trahadó. Banda di esei nos por mira ku na e momentunan aki hendenan di edat avansá ta ménos infektá na Boneiru. Esaki ta faborabel, pasobra nan ta e grupo vulnerabel ora ta trata di CoViD-19. Tambe nos por mira ku den e periodo ei, 6 mucha entre 10 i 19 aña a keda infektá.
Pa por komprondé kon e vírùs ta plama na Boneiru i unda e riesgonan di kontagio ta, ta importante pa chèk bon serka kada persona infektá unda nan a keda infektá. Di e 6 muchanan entre 10 i 19 aña nos sa ku e infekshon a tuma lugá den situashon na kas òf di famia. Partikularmente ta importante pa sa ku e no a sosodé na skol, esaki nos ta monitòr minusiosamente pa kontinuamente kontrolá si en bèrdat skol ta keda un sitio seif.”
Nos no sa di tur pashènt na unda nan a keda infektá. Ademas den sierto kaso no a finalisá e investigashon di fuente, dor di kua ta keda komplementá e informashon kontinuamente. Di mayoria hende si nos sa esaki kaba. Por mira ku e mayoria infekshonnan a tuma lugá den situashon di trabou. Mayoria biaha esaki ta na ofisinanan unda no a tene e 1,5 meter di distansia, òf durante pousa di almuerso i kontakto informal na komienso òf fin di e dia di trabou. Banda di esei enkuentronan privá ta un fuente importante di infekshon, dor ku aki tambe hopi biaha no ta tene e 1,5 meter di distansia. Ku hendenan ta keda infektá na kas tambe, no ta ònferwagt. Na kas ta kompliká pa tene distansia for di otro. Esei tin nos atenshon.
Bo ta mira masha tiki òf niun infekshon den hóreka, profeshon di kontakto,
kuido i skol. E infekshon ku a tuma lugá na skol tabata di dosente pa dosente, no pa alumnonan. P’esei e infekshon aki ta kai bou di e título ‘trabou’ den e grafik, sinembargo por sierto e situashon tin nos atenshon.
Rekapitulando, nos tabatin 87 infekshon nobo den e periodo di 11 te ku 27 di sèptèmber, di kua mayoria persona ta entre 40 i 60 aña di edat. Na skol, den hóreka i profeshon di kontakto a topa ku tiki òf niun infekshon. Mayoria biaha e fuente hustamente ta na trabou, na kas òf durante enkuentronan privá. A formulá e konseho na Gezaghèber tokante kua medidanan ta nesesario, a base di e análisis aki.
– P’esei atrobe mi ke enfatisá ku ta importante, pa ora esaki ta posibel, traha for di kas. Si tòg bo mester bai trabou: mantené distansia. Un meter i mei ta mas o ménos largura di 2 brasa di un adulto.
– I si bo traha afsprak ku bo amigunan òf famia, ounke bo konosé otro asina bon: mantené distansia for di otro.
E vírùs a aparesé rònt mundu, i na Boneiru tambe. Ta ferwagt ku Corona vírùs ta keda entre nos pa largu tempu. Sinembargo ta keda na nos pa biba ku otro di manera ku nos ta mantené e kantidat di hende infektá ku e vírùs ménos posibel. Pa kòrta su paso di un manera ku tòg nos por sigui ku nos bida. Esaki por dor di mantené nos mes na e medidanan: mantené sufisiente distansia, tosa den bo èlebog, laba bo man regularmente. I si bo tin keho: keda kas i yama e departamentu di Salubridat Públiko na 0800 0800 pa hasi un tèst.”


text:
Kiara ta na El Salvador representando Aruba na e certamen di Miss Teen Americas 2018, cual su meta principal ta pa uni paisnan americano hunto, esta pa reina union y paz.
Actualmente tin 15 pais participando pa e titulo di Miss Teen de las Americas 2018. E puntonan cu ta wordo husga ta beyesa integral, proyeccion y armonia di curpa conhuntamente cu e preparacion y inteligencia di e candidatanan. Obviamente nan ta wak tambe e disciplina di e candidata y su comportacion durante e siman di e competencia y su entusiasmo y carisma.
Kiara a biaha pa El Salvador acompaña pa su preparador, Edgar Kock, hunto cu su mayornan Debrah y Karel como tambe su dos tantanan, Ingrid y Astrid.
FOCUS a tuma contacto cu Edgar pa haya su comentario di nos embahadora di beyesa cu manera el a post riba su facebook, cu di modelo, el a bira miss y di miss el a bira un amiga, y di amiga el a bira manera un sobrina cu awe e por yame famia.
Segun Edgar cu Kiara ta un beyesa den su totalidad. Sigur un di e fuertenan pa e edicion aki. E ta wake sigur den e top 7, y e por durf di bisa cu e ta fuerte tambe pa e Top 4 cual titulo lo ta den e caso aki pa Miss Teen Americas del Caribe.
E reaccionnan cu Kiara ta ricibiendo ta hopi positivo durante su participacion na El Salvador. Su beyesa y humildad ta destacando pero tambe su personalidad pa cu e trato na cu e otro hendenan. Loke Edgar a comenta ta cu: “Unda cu Kiara bira e hendenan ta keda wak’e y duna compliment cu e ta super bunita y incluso e preparadornan di e otro paisnan ta wake como un di esnan mas fuerte pa cu e aña aki”
Te ainda Aruba a sobresali den e ronde di e potretnan oficial mirando e hecho cu Kiara ta un modelo y esaki ta haci e ronde aki uno facil pa su persona. E ronde cu Edgar ta’ looking forward’ pe sigur ta esun banda di lama unda nan lo scoge e “Top 3 Best Body” y di cual e cuerpo di hurado lo scoge e miho pa e anochi final. Sigur Kiara tin su curpa harmonioso y prepara pa cu esaki y Edgar ta wake den e Top 3 miho curpa.
Nos ultimo pregunta na Edgar tabata cu su experencia den certamennan di beyesa, con e ta mira nos representante pa e final. Su contesta: “Sigur mi ta wak Kiara fuerte pa e final unda lo tin un Top 7 cu mi ta wak Aruba aden hunto cu Brazil, Panama, Paraguay, Puerto Rico, Republica Dominicana y Canada te cu awor. Pa e top 4 te ainda mi tin: MTA del Norte, Canada MTA del Centro, Panama MTA del Sur entre Brazil y Paraguay, MTA del Caribe Aruba.


text:
Nacional enfrentando Britannia den e di dos rond di play-off ta un alivio pa e fanaticada di Futbo considerando e debacle cu nos futbol ta pasando aden relaciona cu e caso Jean-Pierre Van der Linden. E situacion fastioso ey cu no a wordo resolvi na tempo y ya a afecta e classico di Aruba; Dakota vs Estrella, unda cu e wega a wordo cancela te otro aviso (ultimo ora nos a tende cu e caso a wordo dicidi na fabor di Estrella y e wega contra Dakota lo tuma luga awo Diamars, Mei 29). Nacional cu un victoria lo consolida nan prome luga riba e tabla di clasificacion di Play-Off wardando kiko lo pasa cu Estrella den nan wega contra Dakota. Britannia en cambio mester saka punto den e wega aki pa drenta den contencion den Play-Off.
E wega den e prome tempo a sorprende hopi, Britannia a bin pa hunga Nacional “igual-igual”, bon, pero Nacional a bin ta hungando un wega completamente diferente cu nos ta custuma di mira di e Dragon nan. E ekipo Nortero a hunga un wega di toke, trahando wega for di patras, cu posesion di bala. Ironicamente tur dos ekipo a hunga un wega parecido enfatisando “bal-bezit”. Nacional cu mas y miho yegada cu mas oportunidad di gol. Cada bes cu Nacional yega e porteria di Britannia, e Pumanan tabatin 3-4 hungado ey tras pa defende, dus, hopi chens cla no tabatin. Nos ta mas custuma cu Nacional ta hunga un wega di pressing halto y mei mei, cu contra-golpi di velocidad halto.
Den e prome tempo loke tabata falta di tur dos ekipo tabata velocidad, mas pa Nacional. E tabata un bunita wega di toke, posesion, cu bastante espacio, asina facilitando e wega bistoso aki. Esey ta loke nos a spera di Britannia pero no di Nacional. Di Nacional nos a spera un wega fisico y intenso, cu velocidad halto. E chens di gol mas cla den e prome tempo y kizas di e wega tabata pa Nacional na minuut 17, unda cu e portero di Britannia Kendrick Dania a sabi di hasi su mes e heroe pa su ekipo.
Ironicamente ta un contra-golpi di Nacional a cuminsa e hugada aki cu casi a bira gol pa e Dragon nan. Edward Clarissa cu wega fisico raro den e wega aki, a gana un bala di Luis Estrada net pafo di ‘doel-gebied’ di Nacional pa core un bon distancia cu e bala pa despues triangula cu Valdo Leocadio y Devis Oliveros, busca e bala bek yega te na linea final di Britannia pa crusa y sirbi Kenroy Ranger, mane ta riba teblachi, cu e gran chens di e wega, Ranger a para y drecha e bala dilanti un gol habri, pa despues Kendrick Dania hasi e salbacion di e wega tambe pa mantene e anotacion 0-0. E wega a sigui di banda pa banda cu Nacional cu miho penetracion pero e wega ta keda empata ora cu halftime a bay aden.
No ta mucho a cambia den e di dos tempo, e wega a keda habri cu bon toke di bala, posesion y cu algun yegada di ambos banda, un wega bistoso te na un punto, pero gol si tabata hasi falta. Toch despues e wega a perde mas velocidad ainda y p’esey tambe intensidad, vooral despues di minuut 65, semper tabatin circulacion, toke y yegada etc. pero bahando e velocidad di e wega a hasie aparenta un poco “laaf”. Un wega toch basta limpi y deportivo. E falta di fanaticada den stadion tambe a contribui cu e falta di “salsa” den e partido aki. Ta algo cu mester atencion y urgentemente, esaki ta Play-Off!
En general e referee y su linesman nan a hasi un papel basta regular den un wega facil, pero na minuut 76 si mester bisa cu e hungado di Britannia, Reinier Paraez mester a haya un carchi, hasta cora mes, pa un entrada peligroso cu pia hopi halto na altura di cabes di Kenroy Ranger.
Den e ultimo 15 minuut di wega, ambos ekipo a sigui purba cu un wega ofensivo, pero mas slow na e punto ey, cu yegada, pero debi nan e falta di velocidad, cada biaha tabata encontra cu e defensa nan completo riba nan linea, cu e doelgebied nan yena di hende tabata bira dificil pa haya un oportunidad cla pa anota gol. Ta na minuut 81 ta ora cu Kenroy Ranger riba un “fast break” ta core duro lagando su defensor atras, hayando su mes su so cu portero, pero ta faya atrobe mandando e bala riba gol, despues di un bon salida si di Kendrick Dania di Britannia, atrobe, pa salba su ekipo. Casi na final di e wega, na minuut 92, den tempo di descuento despues di un tiro liber, Nacional ta haya chens atrobe ora cu e bala a pika y lora den area chika, dilanti linea di gol, pero niun hungado di Nacional no por a just touch e bala pe drenta.
Asina tambe wega ta caba sin anotacion, pa e ekiponan parti punto. Nacional ta keda di lider riba tabla, awo cu 4 punto den dos partido, pero hasi nota si cu falta mas gol, 1 gol so pa e campeon nan den dos wega. Britannia lo mester ta contento cu e punto aki, ya cu awo nan ta den contencion cu nan punto logra, nan a bin pa hunga Nacional y preveni e machine di gol di anota, nan a wanta nan na cero. ‘Man of the Match’ ta sin duda tabata Kendrick Dania cu a sobresali den e porteria di Britannia, “clean sheet” pa Dania, masha pabien!


text:
KRALENDIJK — Awe mainta algu pasa di 11 a tuma lugá un aksidente entre 3 vehíkulo di kua 1 dòmtrùk, 1 SUV i 1 outo sedan.
Motibu di e aksidente aki ta pa motibu ku e dòmtrùk a paga promé ku a bai lora den stashi i esaki a pèrdè airu i e brek no tabata funshoná mas, i e shofùr no por a hasi nada mas i a subi alsera i bòltu kantu di kaya nèt promé ku misa di Antriol pa evitá di kousa mas desgrasia na mas vehíkulo.
No tabata tin herido, pero ambulans tabata na e sitio pa asistí i chèk si tur persona ta ileso.
FUENTE: Live 99 FM


text:
Elsa ta sigui komo Lider di Frakshon den Parlamento!
Elsa ta sigui komo Lider di Frakshon den Parlamento!
Mi kerido siguidónan,
Ya pa un tempu kaba hopi di boso ta den ekspektativa pa e momentu ku mi ta huramentá komo Minister di Enseñansa, Siensia, Kultura i Deporte. Lastimamente mi tin ku informá boso ku den wikènt ku a pasa mi partido, MAN, a pidimi pa mi deshasí di e intenshon pa ehersé e responsabilidat di e Ministerio di Enseñansa, Siensia, Kultura i Deporte pa motibu ku mi partido su intenshon ta pa amplia e koalishon aktual i asina krea mas stabilidat den gobernashon.
Aunke ku originalmente mi a aseptá e reto i tabata kla pa asumí e responsabilidat, mi tin FUL KOMPRENSHON pa e motivashon tras di e petishon di mi Partido i ta aseptá pa pone e puesto di Minister na disposishon di Partido ya partido por enkaminá e proseso pa amplia e koalishon aktual. Meskos ku pa abo, p’ami tambe stabilidat den gobernashon i trankilidat di nos pueblo ta na promé lugá. Aunke ku durante e último simannan mi a dediká hopi tempu pa mi por prepará mi mes debidamente pa asumí e responsabilidat di Minister di Enseñansa, Siensia, Kultura i Deporte, mi ta aseptá e petishon di mi partido i laga e oportunidat bai pa sirbi boso komo Minister. Esaki na bienestar di stabilidat i trankilidat di nos pais.
Komo Minister di Enseñansa, Siensia, Kultura i Deporte lo mi lo a hasi mi máksimo esfuerso pa trese e kambionan tan deseá den nos sistema di enseñansa, i asina garantisá ku nos muchanan por gosa di enseñansa di kalidat haltu. Mi por garantisá boso ku komo parlamentario tambe lo mi esforsá mi mes pa mi por duna un kontribushon balioso na nos sistema di edukashon, algu ku nos hendenan ta sklama p’e.
P’esei ku un kurason trankil i ku hopi energia mi ta kla pa sigui traha komo Lider di Frakshon di MAN den Parlamento. Danki pa bo komprenshon, Partido MAN i mi persona ta sigui konta ku bo sosten.
Elsa Rozendal


text:
Kaso di hinkamentu den SDKK
Kaso di hinkamentu den SDKK
Geplaatst op 11 May 2021 dor di Ministerio Hustisia
WILLEMSTAD – Djamars 11 di mei 2021, alrededor di 09.30’or, a tuma lugá un kaso di hinkamentu na prizòn. For di investigashon preliminar a sali afó ku 2 detenido den blòk 7 tabata tin un diskushon ku a bin terminá den un kaso di hinkamentu.
Mesora personal di SDKK a drenta akshon pa asina pone e situashon bou di kontròl. E detenido víktima di inisial W.C.A. a keda heridá ku opheto skèrpi na altura di su pia robes. A transportá e detenido víktima ku urgensia pa CMC pa mas tratamentu médiko.
E investigashon lo kontinuá pa outoridatnan di Kuerpo Polisial.


text:
Landado artistico Kyra Hoevertsz ta elabora riba nan competencia den e Weganan Panamericano LIMA 2019. Tambe Kyra ta conta riba su futuro den e deporte di artistic swimming
Related Articles
November 29, 2019
1,012
Presidente Roy Mezas ta elabora riba diferente puntonan
April 30, 2018
1,746
Neisi Dajomes y Jennifer Hernandez di bishita na Comite Olimpico Arubano
October 9, 2019
1,267
Nicole a lidera su prome bishita
October 2, 2018
1,868
Delegacion a biaha pa Argentina
Check AlsoClose
-
Pabien na tur hende muherMarch 7, 2019


text:
A reporta 3 miyon di caso di coronavirus rond mundo
E casonan di coronavirus rond mundo a cruza e marca di 3 miyon dialuna, cu casi un tercio di nan na Merca, segun e ultimo cifranan ta mustra.
Segun un real time tracker di e Universidad di Johns Hopkins, mas di 972 mil Mericano a bira malo door di e peligroso contagio, cu a extende na por lo menos 185 pais y region.
Dialuna a tuma lugar menos di dos siman despues, cu e cantidad di casonan confirma lo a yega na 2 miyon.
E virus a propaga rapidamente desde su aparicion na December na Wuhan, China y a mata mas di 208 mil persona rond mundo.
E recuento mundial di casonan tambe inclui na mas di 878 mil persona cu a recupera di e enfermedad respiratorio.
China a informa cu nan a contene e virus den gran medida, hasta na Wuhan, unda cu e ultimo pacientenan a wordo informa di nan salida di hospital.
Mientras tanto, e otro paisnan afecta manera Spaña y Italia, a mira cu e cantidad di morto a baha como un señal prometedor di recuperacion.
Algun estado di Merca, incluyendo Georgia, Mississippi y Tennessee a cuminsa reduci e restriccionnan na e blokeonan cu e speranza pa cuminsa bek cu e economia.


text:
ORANJESTAD ARUBA, 19 september 2020: LabHOH actualmente ta confrontando algun problema tecnico pa loke ta manda resultadonan di testnan di covid19 pa DVG. Actualmente ta trahando duro pa drecha e problema tecnico aki, pues ta haci imposibel pa DVG suministra cifra di covid-19 riba dia di awe.
Cifranan pa loke ta admission di pashentnan cu covid-19 den Hospital awe ta 41 persona riba departamento di covid-19 y 8 pashent den Cuido Intensivo. Entre ayera cu awe 3 pashent a bay cas di departamento di covid-19 y 9 pashent nobo a ser admiti y pa loke ta Cuido Intensivo 4 pashent a sali di ICU y 1 pashent nobo a ser admiti den ICU.
Nos ta spera di por informa comunidad mayan diadomingo riba e cifranan di diasabra 19 y diadomingo 20 di september.
Nos ta gradici boso pa tur e comprension pa e situacion actual cu LabHOH ta confrontando.


text:
E ENFOKE PA AÑA 2021 TA RIBA RECONSTRUCCION DI ARUBA SU ECONOMIA
Durante di e prome simannan di aña, manera cu por mira e esfuersonan di Gabinete Wever - Croes ta dirigi na mantene e contagio di COVID-19 bou di control. Esaki, Prome Minister Evelyn Wever-Croes a duna di conoce, lo wordo hacisimultaneamente cu esfuersonan pa yega na reconstruccioneconomico. E esfuersonan aki conhuntamente cu e plan di vacunacion cu ya ta andando, lo yuda pa Aruba bira mas fuerte.
Aña 2020 no tabata uno facil pa Gabinete Wever-Croes ya cu tur e metanan cu tabata fiha a cambia na momento cu Covid-19 a dal. 2020 ta e aña na unda Gabinete Wever-Croes lo a keda di consolida tur e acionnan cu a bin ta haciendo desdenovember 2017. E situacion financiero tabata mustra un surplus di 40 miyon. E placa aki Gabinete Wever-Croes lo ainverti den enseñansa, cuido di salud, combatimento di adiccion y lo a bin cu mas cas di cuido pa nos grandinan. Sociaal crisisplan tambe lo a duna su frutonan pa loke ta e situacion social na Aruba y esaki ta e aña cu nos lo a mira e diversificacion real di Aruba su economia.
Na momento cu e pandemia aki a yega Aruba na Maart 2020, tur cos a cambia. Afortunadamente Aruba tabata prepara cu un ekipo di crisis y un ekipo di profecional tanto riba tereno di cuido y tereno di orden publico dedica pa yuda. Lamentablemente Gabinete Wever-Croes no por a cumpli cu su metanan ya cu tur tempo mester a dedica na rescata bida di hende y despues na purba di lanta e economia bek.
E meta ta pa Aruba tin un economia diversifica, forma a base di diferente pilar economico. Turismo lo sigui ta e pilar economico di mas importante pa Aruba, banda di e industria di agricultura. Acerca di esaki lo desaroya e otro pilarnaneconomico di acuerdo cu e vision di Gabinete Wever - Croes y e 6 sectornan prometedor.
Pa loke ta e acuerdonan haci cu Hulanda, den contexto di e sosten di likides y reforma lo traha hunto na reconstruccion di nos Pais.
Sin lubida cu e aña aki tambe ta aña di eleccion, caminda cu pueblo tin e oportunidad un bes mas pa expresa nan sentimento riba e maneho hiba pa Gabinete Wever - Croes, a traves di e proceso di votacion.
“Aruba a experencia tempo bon y tempo menos bon, GabineteWever - Croes a sa di dirigi e pais den ambos situacion nabienestar di tur ciudadano di Aruba”, Prome Minsiter Evelyn Wever-Croes a expresa.


text:
Stichting Kinderpostzegels Nederland
Cu e ganashi di e accion anual di e accion di Kinderpostzegel, e fundacion aki ta sostene centenares di proyecto di y pa mucha te cu 18 aña na Hulanda y den otro pais. Kinderpostzegels Nederland ta di opinion cu tur mucha tin derecho riba desaroyo personal y educacion. Nan ta entre esnan mas vulnerabel den sociedad y, tin bes, nan mester di ayudo adicional y proteccion. Cu e sosten di e Accion di Kinderpostzegels, nan ta haya oportunidad pa crece bira adultonan stabil.


text:
El celebre actor britanico, Sean Connery, a muri awe den su soño na e edad di 90 aña. E eterno James Bond a lanta den probresa den e suburbionan di Edimburgo y el a traha entre otro como lechero y camionero prome cu su aficion pa culturismo, cu a yude lansa un carera como actor, cu a converti’e den un di e streanan mas grandi di mundo. Tempo Sean Connery tabata chikito e tabata cortico di estatura, loke a haci cu e hendenan no tabata fiha mucho riba dje, pero tabata durante su adolescencia cu el a yega na 1,88 meter, epoca cu el a cuminsa pensa den actuacion.
Sean Connery a ricibi e premionan mas importante cu un actor por aspira. El a gana un Oscar, dos BAFTA Awards y tres Golden Globe Awards. Connery a participa den decena di pelicula, pero e rol cu a hacie mundialmente famoso tabata sin duda di James Bond, cu el a protagonisa den shete pelicula entre 1962 y 1983. E escritor y experto den cine, Ricardo Silva Romero, a bisa cu tur su personahenan tabata digno, respetabel y sabio. E actor a haci un donacion di 40 miyon dollar na su fundacion, Scottish International Educational Trust, cu ta duna sosten na e muchanan di poco recurso.


text:
STA. CRUZ — Partido MEP ta satisfecho cu e resultadonan di encuestanan cu ta wordo hasi na Aruba. MEP ta hasiendo su propio encuestanan, y demas partidonan politico tambe.
Encuestanan ta mustra cu partido MEP ta cresiendo bon, y ta e partido mas grandi na Aruba. Especialmente despues di entrega di lista, MEP por a nota un cresemento aun mas grandi, indicando cu especialmente esnan indeciso tambe ta mira MEP como e alternativa pa eleccion 2017.
Partido MEP a bin ta presentando su vision pa algun luna caba, y awor ta presenta e candidatos cu lo carga e vision ey. Locual a resalta tambe ta e popularidad di lider di MEP, Evelyn Wever-Croes, cu a crese enormemente. Hopi hende ta expresa nan respet pa e lider cu a trese cambionan fundamental den e lista di MEP, preparando MEP asina no solamente pa sigiente gobernacion, sino tambe pa sigiente generacionnan. E lista di MEP ta e lista cu ta captando mas atencion, mirando cu ta esun cu ta brinda mas perspectiva.
Un encuesta independiente cu un biaha mas ta duna MEP como e partido mas grandi, sigur un motibo pa celebra.


text:
Gobiernu Di Korsou lo ta 30% Reponsabel pa Bakuna i 90% Lo NO Responsabel pa morto of Efektonan
Written by Khalil Guribaldi on 19 February, 2021
Willemstad- Minister di GMN Senora Zita Jesus Leito A Splika Durante di e Konfernsia di Prensa a Splika Ons radio Curacao online ku Gobiernu di Korsou lo no ta responsabel pa ningun Efektonan of mortonan di e bakuna di covid 19
Manera ya a anunsiá anteriormente, e promé gruponan ku ta bini na remarke pa risibí e bakuna, ta personanan 60+ i esnan ku ta laborá den e sektor di kuido i tin kontakto direktamente ku pashènt. Despues di e grupo akí, tur demas siudadano riba 18 aña tambe lo por registrá pa risibí e bakuna kontra COVID-19. E bakuna ta kompletamente grátis i kada persona por disidí pa su mes si akaso e ke tuma e bakuna akí. Mas ku klaro, nos tur ta deseá di poko poko drenta un etapa nobo kaminda nos por ta mas liber pa yega serka otro, mustra afekshon i kompartí momentunan balioso ku nos sernan kerí. Inisio di e trayekto di bakunashon akí na Kòrsou, ta nifiká pues tambe e oportunidat pa nos tur kontribuí pa reinventá nos bibá.Durante e Konferensha di Prensa, dr. Iralice Jansen entre otro a duna informashon amplio tokante e proseso promé i durante yegada di e promé lote di bakuna na Kòrsou i kon nos ta ban kontinuá e proseso awor ku ofisialmente ta bai inisiá ku bakunashon kontra Covid-19 na Kòrsou.Entrante djabièrnè 19 di febrüari, tur persona ku ta kai den e promé gruponan ku ta bini na remarke pa un bakuna, por kuminsá registrá pa un sita pa bakuná. Pa registrá, por yama Helpdesk 9345 grátis, di djaluna pa djasabra di 8’or di mainta pa 5’or di atardi. Registrashon di personanan ku ta traha den kuido, ta kana via di nan dunadó di trabou.Riba mesun dia Gobièrnu di Kòrsou ta lansa e wèpsait www.bakuna.cw kaminda ta bai kompartí mas informashon tokante bakunashon na Kòrsou. Pronto lo por registrá pa un sita pa bakuná via di e wèpsait aki tambe.Por último, Maharo Isenia, Direktor di Komunikashon di Gobièrnu di Kòrsou, a hasi tambe introdukshon di e bachi nobo den kua Gobièrnu ta bai kompartí tur informashon tokante COVID-19 i bakunashon na Kòrsou. “BIBANDO” ta un invitashon pa kada biaha di nobo nos sigui dal stap, bira unu ku e ritmo i kadans di bida i kana bai dilanti.


text:
Ideal lo ta pa keda cas y celebra den famia of limita bishita na solamente algun famia directo.
Si ta bay ricibi bishita na cas, limita e cantidad di hende cu bo ta permiti na bo cas na mesun momento.
Prome cu Pasco evita di bishita luganan publico caminda tin hopi aglomeracion di hende, pa asina reduci riesgo di infecta famia y esnan cu bo tin idea di bishita.
Evita brasamento, dunamento di man y sunchimento.
Si lo ricibi bishita, reuni den aire liber pafo di cas, den patio of cura caminda aire ta circula hopi bon, sinta leu di otro na mesanan separa ta miho.
Si bo no tin patio, habri porta y bentana di cas pa aire circula y uza tapaboca.
Persona riba 60 aña den famia, evita di sali haci bishita of si tin bishita cu ta bin cas, evita acerca e persona aki, duna bon pasco di distancia of via telefoon of video chat.
Mantene tur e reglanan di COVID-19 tur momento.
Tur caminda cu no por mantene e 1.5 meter ta wordo recomenda pa bisti tapaboca.
No comparti glas of kelki di bebe, tayo, cuchara, cuchiu of forki cu otro, preferiblemente uza desechabel (plastic), no bebe di e mesun boter of bleki.
Reduci na un minimo of si por, evita alcohol.
Uza hand sanitizer of wipes prome cu drenta un cas unda ta hasi bishita y tambe ora di sali.
Si bo ta sinti malo of algun sintoma di; tosamento, keintura, dolor di cabes, di garganta, dolor di curpa of musculo, diarea, keda cas y no haci ningun bishita ni ricibi ningun bishita, yama bo dokter di cas.
Ta consehabel pa uza tapaboca si ta ricibi bishita paden di cas.
Si ta posibel desinfecta despues di cada bishita.
Core cu pasenshi y segun regla den trafico, si bo ta bao influencia evita di core auto.
Si un persona bin papia cu bo sin tapaboca bisti, hala patras y tene un distancia di minimo 1.5 meter sea paden pa pafor.


text:
Oranjestad-Minister Otmar Oduber comentando riba e contract cu Schiphol Group pa loke ta trata nos aeropuerto, el a bisa cu ta bezig den negociacionnan cu Schiphol pa loke ta trata futuro y e contract cu fin di e aña aki lo mester wordo renova. Tambe con lo renova e contrato ey mirando cu aeropuerto ta pasando den e proceso di refinanciamento cu a inicia desde aña pasa. Tin igualmente decisionnan cu mester wordo tuma riba maneho di dividendo, maneho di inversionnan y e rendimiento cu lo kier riba e propiedad.
Minister Oduber a reuni durante su biahe pa Hulanda un par di luna atras cu Schiphol y dos siman pasa tabatin dos persona na Aruba caminda a haci un assesment hunto cu nos mesun profesionalnan.
Den e conversacionnan aki a papia si lo bin cambio pa loke ta trata e director aki na Aruba y den e proceso aki ta na e momentonan aki. Den e cuadro aki, actual director, Peter Steinmetz a mustra su interes pa retonan nobo, despues di practicamente 10 aña cu e ta dirigiendo nos aeropuerto, durante cual a conoce hopi exito y retonan.
“Mi ta kere cu tur hende ta convenci di e trabou grandi cu a wordo haci for di momento cu Schiphol a bin Aruba y e adelanto cu nos a conoce na nos aeropuerto, basa riba e fundeshi cu a wordo poni den añanan 97-98 dor di e director di e tempo ey pa por a logra e renovacion y expansion cu a tuma lugar den nos aeropuerto. Awor nos a yega na un punto atrobe caminda cu despues di practicamente 14 aña for di e punto unda cu a bay den renovacion grandi, cu Aruba su aeropuerto tin cu bay den un fase practicamente igual”, Minister Otmar Oduber a duna di conoce.
Aki e ta papia di inversionnan cu tin planifica di casi 300 miyon Florin den e proximo 10 aña y e ta considera cu ta na su lugar pa usa e momento pa por analiza un biaha mas cu e partner (Schiphol) cu cual a expresa di kier continua cu e relacion y den e proceso mira e posibilidad pa bin cu cambionan.
Mas aleu e mandatario a duna di conoce cu a encamina un fase cu a inicia 2 pa 3 aña pasa caminda a cambia diferente partinan den e contrato cu Schiphol, entre otro e cambio di Statuut realiza dor di e directiva cu tabatin anteriormente unda cu Gobierno anterior a habri e posibilidad pa sharenan di aeropuerto por wordo bendi, tambe cu Schiphol lo por a apunta directamente un hende den e hunta di directiva di aeropuerto. Minister Oduber riba esaki a bisa cu opinion di actual Gobierno ta cu nos aeropuerto mester keda 100% di Pais Aruba y pa tal motibo a negocia cu Schiphol y a cambia tur e aspectonan ariba menciona.
Mientras tanto Minister Otmar Oduber ta expresa cu Schiphol ta bon pa Aruba, cu nan a haci un tremendo trabou den e ultimo añanan y cu kier sigui traha cu nan unda cu tin plannan grandi pa futuro cu condicionnan diferente na loke tabatin anteriormente. E ta menciona por ehempel cu como Gobierno a yega na acuerdonan caminda awor Gobierno di Aruba lo cobra un Consession Fee na aeropuerto, mirando cu nan ta den capacidad pa haci esaki, cual ta un suma di 4.5 miyon Florin den e promer añanan y e lo wordo aumenta despues na 5.5 miyon Florin.
Tambe e mandatario a bisa cu a expresa cu lo yega e momento caminda cu lo kier mira un Arubiano Hulandes como director di nos Aeropuerto Internacional Reina Beatrix y esey ta e aspecto riba cual kier traha pa logre. A palabra un structura nobo den cual e directiva di aeropuerto tambe ta bay funciona den e añanan nos dilanti, cual ta un structura casi mescos cu e structura cu tin na Schiphol Hulanda na e momentonan aki y den e proceso ey lo mester percura pa por logra tin un persona adecuado pa por ocupa e posicion di director general di nos aeropuerto.


text:
Mi kier extende un palabra di danki na tur esnan cu a yuda haci e anochi informativo na Tanki Leendert di dia 21 di juli un exito. Partido MEP a wordo ricibi na un manera caluroso na Tanki Leendert. Candidatonan Roderich Lopez, Joe Koolman, Ady Thijssen y Mireille Sint Jago a brinda informacion tocante e solucionnan na tur esnan presente.
Un cantidad grandi di caranan nobo a acudi na e reunion aki den nan mesun bario y nan a keda masha contento di tende e solucionnan pa cu e problemanan cu nos hobennan, pensionadonan, economia y enseñansa. Un anochi caminda cada candidato a tene un discurso riba un di su areanan di experticio.
Partido MEP un biaha mas a yega cerca di pueblo pa informa nan debidamente tocante e rumbo nobo cu nos tur lo mester scoge conhuntamente. Caminda e ser humano lo ta para central y candidatonan cu conocemento, caracter y personalidad ta esnan cu ta lidera e lucha pa un mihor futuro pa Aruba.


text:
“The world is a dangerous place, not because of those who do evil, but because of those who look on and do nothing” (Albert Einstein), asina drs. Ling Wong a cuminsa su articulo, analisando encuesta di Banco Central.
Banco Central di Aruba a organisa diferente encuesta riba e tema di corpucion. Resultado di e ultimo ta mustra cu 75% di respondente nan a contesta afirmativamente.
Na april 2019 a tene un Congreso di Autoridadnan Local y Regional di e Comision Europeo. Un raport a worde presenta cu e titulo: “Fighting nepotism within local and regional authorities”.
Nepotismo t’e practica di politico pa faborece familiar y amigo solamente p’e hecho cu nan ta famia of amigo. E recomendacion den e raport aki por preveni cu Aruba na un cierto momento ta hayé cu tres Hoofdcommissaris van Politie riba su payroll/presupuesto.
Nepotismo y faboritismo por stroba e efectividad y eficiencia di servicio publico, segun drs. Ling Wong.
E ta rebaha e confiansa publico y daña e percepcion cu Gobierno ta sirbiendo e interes di nan votador nan. Tur esaki nos ta wak na Aruba y a bira parti di bida riba tur nivel na Aruba. A way of life!
Den e articulo aki solamente algun recomendacion ta worde trata. E raport completo por worde download for di internet.
Algun observacion di e raport ta lo siguiente: Pa Gobierno funciona efectivamente e mester di personal hopi motivá y competente. Nombramento y promocion a base di merito ta un pre-condicion pa sigura e imparcialidad y calidad di e servicio publico cu ta worde duna. Na mesun momento e poder di por nombra y kita personal ta worde reconoci como un fuente di riesgo significativo di corupcion.
Gobierno chikito ta specialmente vulnerabel pa nepotismo y otro forma di faboritismo dor di nan escala chikito, nan autonomia y e cercania cu nan ciudadano. Esaki nan tur nos tin na Aruba. Dor di esaki e practicanan aki ta hopi visible. Nan ta daña e confiansa di e publico. Esaki ta crucial pa un bon funcionamento di Gobierno.
Nepotismo por descurasha candidato capacitá, motivá y competente pa solicita pa cierto posicion nan. Trahador sin calificacion ta worde nombra. Y asina ta perhudica e funcionamento adecua di Gobierno. Interes personal ta prevalese riba interes publico.
Segun drs. Ling Wong proceso di nombramento mester ta transparente y hiba segun regla y standard etico. Mester preveni influencia inaceptabel di mandatario den procedura di un seleccion, unda conflicto di interes ta existi.
Mester implementa ley nan cu suficiente provision pa mitiga e riesgo di nepotismo. Y tambe pa combati y deal cu e caso nan sospechoso di nepotismo.
Mester establece institucion nan pa monitor e implementacion y efectividad di e ley nan aki. P’esaki mester sigura training profesional di e funcionario publico.
Segun drs. Ling Wong na Hulanda e gemeentenan di Hellevoetsluis y Amsterdam a implementa nan maneho di integridad. Nan a nombra un funcionario specialisa y un oficina di Integridad pa controla asunto nan di integridad den nan gemeente.
Algun tip cu ta worde duna finalmente ta
Adopta un maneho di nombramento y seleccion cu claridad y cu ta encera tur aspecto.
Introduci e custumber pa obliga tur funcionario publico envolvi den un cierto caso di seleccion y nombramento pa firma un declaracion cu nan no tin relacion of conflicto di interes cu e solicitante.
Envolvi un instituto independiente di Gobierno pa controla etica y riesgo.
Un dicho cu nos por aplica riba e resultado di e encuestanan di Banco Central di Aruba ta:
“Un mayoria grandi por ta robes un biaha, pero e no por ta robes tur biaha,” segun drs.Ling Wong.
Segun Albert Einstein nos mester haci nos parti pa haci Aruba un lugar cu menos riesgo y no keda para wak sin haci nada.
Na tur esnan cu a bisa den e encuestanan cu tin corupcion na Aruba, ban tuma accion awor y no keda para wak y no haci nada. Ban haci nos parti! Let’s do it!
Hunto nos lo logré!


text:
Droga encontra na altura di Natural Bridge.
Pa 11 ‘or di mainta Central di Polis a haya un yamada cu na altura di Natural Bridge personanan lo a wak pakinan di droga ta drief.
Mesora a bay na e sitio y enberdad a bin encontra dos paki cu probablemente ta marihuana.
E pakinan a wordo confisca y entrega na e Seccion di Crimen Organisa di Cuerpo Policial.
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
Hooiberg – Diaranson atardi algo pasa di 4’or por a scucha hopi alarma den area di Pardera Piedra Plat y Hooiberg. Motibo tawata patruya di Playa lo a spot un brommer cu posiblemente ta involucra den un intento di atraco.
Nan a dune varios stop teken, pero esaki no tawata haci caso. Rotonde di Paradera e brommer a sigi bay direccion Babijn, caminda e ta desvia bay zuid direccion Pacifico Paradera.
Trafico e momento eynan tawata sumamente druk. Asina mes cu tur e drukte otro unidadnan cu a bay yuda e patruya ta logra intercepta e brommer sin marca, ariba e caminda di Bright Bakery bay zuid.
Segun e agentenan di Oranjestad, e helm color preto lo a hala nan atencion relaciona cu un caso di intento di atraco, ariba Chalo Burger algun dia atras.
E motociclista un persona basta jong, a wordo deteni y hiba warda pa mas investiga.


text:
ORANJESTAD, Aruba – 13 di December 2019: Un biaha mas e famia di MetaCorp a tene nan evento tradicional di entregamento di ham na tur su empleadonan na Balashi Beergarden. E entregamento di ham na empleadonan a bay compaña pa preparacion di cuminda pa e propio directornan di e compania, esta Eddie de Veer, Robert Carrasquero y Guus Slabbekoorn. E ta un tradicion cu e hefenan grandi ta esunnan cu ta prepara e cuminda p’e empleadonan, pa asina nan por disfruta di e evento y como un gesto pa gradici nan trabou incansabel. Como sorpresa pa e empleadonan, Curacao Legends tabata e banda presente.
Riba e pregunta con aña 2019 a bay, Eddie de Veer, CEO di MetaCorp a contesta cu “E ta depende con bo ta mira bida. Nos semper ta purba mira e banda positivo. Nos tabatin nos luchanan, tabatin retonan, pero na final di dia e empleadonan a sa di pusha y hiba e empresa padilanti”.
Mas leu e gerente di e compania cu lo ta cumpliendo 100 Aña na 2020 a elabora cu “2020 ta e aña cual no solamente nos lo ta habriendo un proyecto nobo cu ta Gloria, unda e cine IMAX ta, pero tambe lo celebra 100 aña di existencia di e empresa di cual lo bay tin diferente sorpresa no solamente pa empleadonan pero pa comunidad tambe”.
Segun Eddie de Veer, mescos den cualkier relacion, e tempo cu bo hinca den, ta loke bo ta saca bek afo. Ta purbando di hinca mas y mas atencion den e empleadonan. Nan ta bin na prome luga y e fruto di esey nan so por bisa bo con esey ta bayendo. Di a mira e ambiente durante e evento, ta obvio cu e relacion ta bayendo bon. “E empleadonan ora nan tin problemanan, ora di tin preguntanan of tin preocupacion, nan ta bin cerca nos. Nos ta atende esakinan di biaha y si continua haci esey, cada bes ta miho nos ta bira”.
E mensahe di Eddie de Veer pa cera di aña ta pa corda di si bo bebe no stuur. Uza bo huicio, uza bo consenshi pa tur acto bo ta haci pa asina nos por habri un aña cu hopi prosperidad, salud y energia.


text:
ULTIMO ORA.
BONEIRU.
IMAHEN DI KAMERA NAN TABATA KRUSIAL PA POR A SOLUSHONA E DESAPARISHON DI ADRIANA MORALES DE FLORENCIO DI 23 ANJA.
Basta grabashon di kamera e team investigativo a pasa dor di dje prome ku nan por a hanja pista di e homber sospechoso R.S. ku lo tabata huntu ku e dama.
Depues di e imahen nan aki outoridatnan a mobilisa mesora ku e entrada nan hudisial kaminda a realisa detenshon di e sospechoso.
Entretantu e mayornan di Adriana Morales de Florencio a yega Boneiru.
Nan a ser risibi pa kuerpo polisial y tambe un team di slachtofferhulp , gezaghebber di Boneiru tambe a reuni ku e mayornan na warda di polis.
A splika na e mayornan kiko e situashon ta despues di a bin enkontra e kurpa sin bida di nan yu dera na e kunuku jama DON ANTONIO patras di e dam grandi na playa grandi.
Awe mainta a termina ku sakamentu di e restonan mortal di e dama for di e kunuku.
E kurpa sin bida tabata den basta bon estado, loke ta un indikashon ku e no tabata tin hopi dia morto.
Investigashon ta den full swing.
NOTISIA LIVE 99 FM TIN E IMAHENAN KU KAMERA A KAPTA DI E SOSPECHOSO MOVIENDO KU E DAMA NA ALTURA DI MALEKON.
FUENTE: AIMED AYUBI.
NOTISIA KU BO POR KONFIA.


text:
Poko despues di konkista di Kòrsou (1499), monarkia Spañó a yama nos isla inútil. Nevermind ku e monarkia tabata pestá ku malesa mental i ‘incest’.
Na 1816 (te 1937) Aruba, Boneiru, Saba, Statia i St. Maarten por a voto pa un tipo di gobernashon lokal, Raad van Policie. Kòrsou no a haña e mesun derechi pasombra “gobernashon di tur e seis islanan tabata na Kòrsou i presensia di dos gobernashon ta kompliká p’e Yu di Kòrsou“
Di 1828-1833 Kòrsou a bira un munisipio, pero nos no por a elegí nos konsehalnan. E yu di tera lo no por komprondé e sistema munisipal, según Hulanda.
Na 1865 Sürnam a haña derechi pa parsialmente vota pa nan parlamento. Nos mester warda te 1937 pa derechi igual. E motibu: “ze zijn niet volwassen genoeg” segun minister di Kolonia.
Después ku na 1869 yu di tera Généreux de Lima a sklama pa eliminá diskriminashon kontra Kòrsou, J.J. Hamelberg a bisa ku si hende pretu i muhé vota lo bin adorashon di dios falsu, sèks entre hende i bestia i kanibalismo. Hamelberg tin un kaya den Otrobanda i de Lima ta sin rekuerdo.
Frater Radulphus ta komponé Den Toer Nación na 1898 ku a bira nos himno nashonal. Ta resaltá e siguiente frasenan.
Den toer nacion nos patria/Ta poco conocir/Den di lamar inmenso/E ta pará scondir. Ma toch nos ta stiméle. Pobreza ta nos suerte. Ma doesji ta nos bida,/Trankilo i sosegá,/Gozando di fabornan/di un pueblo respetá (esta Hulanda: Rosaria). Dios spaar nos pober pueblo.
E simiñanan di duda i humiliashon no ta un kos di pasado. “Nos no por nada”, “hende pretu no por ku poder”, “derechi igual di hende di mesun sekso ta kondusí na matrimonio entre hende i bestia”, “no tin kos pa èksportá”. Asta tin un partido aki ku komo solushon ke entregá nos na Oropa (UPG) pa haña tur benefisio (sin menshoná e debernan pisá mará na UPG).
Te ki dia ta keda bisti nos poblashon e kadena di outo-duda, humiliashon? Ki dia ta splika ku sin trabou duru, sakrifisio, konfiansa i orguyo propio nos no ta yega. Ki dia ta stòp di bai tras fantasianan manera 1,000 baka, petroli, oumento di mas ku 100% di ònderstant?
Nos ta karga mayoria responsabilidat di e situashon aki: ku nos voto, apatia, mentalidat di mendigo. Kambio mester, pero esaki no ta bin solamente via Staten i lei. Ta nos so por kambia nos.
Willemstad, Kòrsou


text:
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Celebrating Our 10th Anniversary Online!
Get 10% Off Storewide!!!
.
Un E-magazine pa inspirá, eduká, konsientisá i entretené
Kolaborashon ku otro outor
KOLABORASHON KU OTRO OUTOR
Cathleen Giterson a yega di kolaborá ku dos outor mashá renombrá riba nos isla, riba un proyekto sumamente importante i interesante.
Ta trata akí di e proyekto BISTA RIBA PAPIAMENTU. Esaki ta un proyekto inisiá I kargá pa e tan konosido lingwista i eskritor di numeroso buki i estudionan hasí tokante nos idioma, Doktor Enrique Muller (†). E otro outor ta e gran papiamentista sr. Reginald Römer outor di entre otro e buki Sapaté, na bo sapatu! Mil i un ekspreshon, lokushon, refran, dicho, proverbio, paremia, adagio, anegin, sentensia, komparashon,
máksima pa mi pueblo.
Bista riba Papiamentu tabata un proyekto kaminda ku masha plaser Cathleen a duna su aporte pa por yuda kristalisá e proyekto aki. Ta trata di un estudio kaminda for di un punto sientífiko, pero skirbí di tal manera ku pueblo kompleto por a komprondé su kontenido fásilmente, ta trata diferente aspekto di idioma papiamentu. A base di diferente ehèmpel ta duna promé e forma inkorekto i despues mas ku klaro kon e forma korekto di sea frase òf partinan di frase ta.
Bista riba Papiamentu tabata un programa radial ku a keda presentá na radio-emisora Z-86. Durante un temporada largu tabata presentá kada biaha un kapítulo ku tabata trata un aspekto partikular di nos dushi idioma papiamentu.Tabata un temporada masha dushi kaminda tur siman e tres outornan tabata topa na radio Z-86 pa graba e kapítulonan, ku previamente a keda diskutí, trata i kumbiní den un grupo di estudio guiá pa Doktor Enrique Muller. E programa tabatin un bon akohida i e emisora a ripití e programa den su totalidat na vários okashon.
Debí na hopi petishon di radio-oyentenan pa hasi e kontenido di e programa aksesibel riba papel, a publiká e buki Bista riba Papiamentu i tambe un cd ku grabashon di e programanan.
NA KONTNUASHON POR HAÑA UN BISTA RELÁMPAGO DI E PROYEKTO AKÍ:
Skucha Cathleen Giterson i Reginald Römer den Intrdukshon di e programa radial:
Bista riba Papiamentu.


text:
KRALENDIJK – Djadumingu tras di lomba a organisá e aktividat kaminda ta rekonose i entrega plaka di mérito na deportistanan di Boneiru ku mas a destaká durante 2019. Ta trata di e programa na Radio Vos di Boneiru Deporte 94.7 FM presentá pa Wotty Emerenciana. A inisiá e programa ku Erica Mercera organisadó di deportista di luna, ku a yama tur presente bon bini. Diputado di deporte James Kroon tabata presente i tambe a papia i a menshoná ku ta hopi bon trabou organisando e aktividat kaminda ta trese deportistanan den lus. Despues a kontinuá ku entrega di plaka di mérito pa deportistanan di luna di 2019.
Iriah White –Yudo. Dejan Francees-Tenis. Roel Scherptong –landamentu. Faricha Bergman-landamentu. Nozai Thomas- Biar. Fittipaldi Pietersz-Dragrace. Terence Clappers-Windsurf. Jamal Silberie-Karate. Rucaidijn Janga-Futbol. Jamyson St. Jago-Futbol. Chenice Bergman-Landamentu i Davidlee Winklaar-Kick Boxing.
Deportista nashonal a resultá Chenice Bergman i internashonal Davidlee Winklaar.
Talento di 2019 a resultá Rucaidijn Janga. Prospekto di 2019 Dejan Francees. Ekipo di 2019 ta Vespo Rad Star U-7 i direktiva di aña 2019 FEBIBO, e organisashon di biar. Danki na Charlisa Regalis, kende a saka potrèt di e aktividat.


text:
07-HUE Nivel Ciencia Spiritual I
Rekisito: Mester a completa e 06-HUE Nivel Filosofia Oriental (sea ta studiante nobo of a audit e curso pa revisa bo tecnicanan).
IDIOMA: Papiamento
DURACION: 4 dia
FECHA: diahuebs, 9 di september te cu diadomingo, 12 di september 2021
ORARIO: 9:00 am pa 6:30 pm ora di Aruba
COSTO: por fabor, tuma contacto cu nos.
PARTICIPACION: na Surfside Marina (cumpliendo cu tur protocol di DVG) of via Zoom. Unabes bo pago wordo haci, bo ta ricibi tur detaye di e conexion.
REGISTRACION Tuma contacto cu nos na oficina 5889920 of manda un whatsapp na 5633716 pa inscribi.


text:
Recientemente directiva di Fundacion Lanta Papiamento pa medio di su comision di actividad a organisa un anochi di teleconferencia pa duna informacion relevante y actual tocante enseñansa y maneho di idioma na Aruba. Tur partido politico activo a keda invita.
E partidonan cu a presencia e teleconferencia ta Accion21, CURPA, MEP y UPP. Tabata un anochi yena cu informacion y curiosidad di e partidonan politico presente.
E prome orador di e anochi tabata sra. S. Maduro, Msc cu a duna informacion tocante e plan strategico pa enseñansa na Aruba: Plan di Educacion Nacional 2030 (PEN 2030). E informacion a encera un splicacion kico ta PEN 2030, e motibo pakico a desaroya PEN 2030, e proceso participativo di varios gremio, punto di salida cu ta inclui tambe meta 4 di desaroyo sostenibel (Sustainable Development Goals (SDG) cu ta encera entre otro Calidad di Educacion.
Ademas a comparti e vision di PEN 2030 cu ta:“Enseñansa di calidad cu ta permiti e generacionnan (di hoben te anciano) desaroya optimalmente nan necesidadnan individual pa siña, nan ambicionnan y nan talentonan y aporta na un sociedad sostenibel.”
E di dos orador tabata sra. drs. M. Williams cu a duna un bista di e resultado actual di inovacion den enseñansa Arubano cu a hiba un titulo metaforico:
“Tin shimarucu pa nos prikichinan?” Sra. Williams a duna informacion di importancia di Papiamento den enseñansa na Aruba. Tambe a presenta dato obteni pa medio di investigacion cientifico di resultado di e proyecto piloto Scol Arubano Multilingual, cu ta encera uzo di Papiamento como idioma di instruccion ofreciendo y for di tempran otro idioma relevante na Aruba.
Su ultimo parti a duna un bista di solucionnan palpabel for di nos propio tera pa brinda un enseñansa cu sentido pa nos muchanan, pues for di varios angulo por mira e compromiso y ekipa pa brinda un enseñansa cu sentido pa nos muchanan.
Na final a conclui cu no tin ningun argumento cientifico valido cu por hustifica mantencion di e sistema actual na Aruba, caminda Hulandes keto bay t’e idioma di instruccion. E presentacion di sra. drs. Williams ta acesibel riba nos pagina di Facebook https://fb.watch/5CPUi0z-5d/
E di tres orador tabata sra. dr. J. Pereira cu a duna un presentacion cu a hiba como titulo: “E importancia di un instituo nacional pa maneho di idioma”. Sra. dr. Pereira a duna informacion tocante kico un idioma ta, e derecho di e ser humano pa por desaroya su idioma materno y e respet cu nos mester duna na nos Papiamento.
Ademas el a splica cu tin estudio cu ta mustra nos cu pa maneha e situacion complica di idioma den un pais, mester tin un instituto linguistico nacional cu ta ocupa su mes cu cuater area di atencion pa yega na un situacion linguistico harmonioso, coherente, favorabel pa henter pueblo. A splica cada area di atencion, pakico nan ta asina importante y con esaki ta hinca den e tarea cu e instituto linguistico aki lo mester ehecuta. Na final el a comparti su conclusion y mas ainda su recomendacion n’e politiconan presente.
Directiva di Fundacion Lanta Papiamento kier gradici inmensamente cada orador pa duna informacion hopi valioso n’e partidonan politico cu tabata presente durante e teleconferencia. Ademas nos ta sumamente contento y orguyoso di e presencia y participacion activo di e politiconan presente.
Den e siguiente dianan FLP lo sigui publica informacion relevante p’e pueblo Arubano y particularmente pa tur politico cu lo participa den e proximo eleccion dia 25 di juni 2021.


text:
Despues di a biba na Hulanda pa 12 aña mi a regresá Kòrsou na yüli di 2014. Huntu ku mi kasa y nos “mònster” chikitu, nos a wòrdu risibí ku un tremendo balasera na aeropuerto Hato. Sanguranan tambe tabata kontentu ku nos yegada, i nan a disidí di hasi nos un bishitá lagando un regalo atras: Zika. Dos dia plat riba kama ku doló di wesu tabata e sentensia. Pa nos yu sinembargo e sentensia tabata poko mas severo. E a terminá den e karniseria ku aki na Kòrsou nos ta yama SEHOS. Einan algun zùster(no tur) sin duda a sa di sobresalí riba e tereno di inkompetensia . Jufrou a “lubidá”di pasa kambia un lampi ku a pega nos yu su pia, ku segun protokòl mester kambia kada kuater ora. Un negligensia ku a resultá den un kemadura formal ku ta visibel te ku dia di awe! Danki SEHOS.
Danki Kòrsou! Mi Kòrsou, isla di bientu tur na infrou, isla kaminda portofon a wòrdu bende dor di mener na blou. Isla bunita pero mas ku 14 porshento ta sin trabou. Isla di turista, kolchon ku wasmashin benta kant’i kaminda. Isla kaminda polítiko ta traha “pastechi” miéntras tantu pueblo ta kome karni ku no ta na drechi. E djus mester ta bon sut, e batata ku hopi “Maggi” e kuminda hopi sous. Si awe MEO haña konènchi ku karpata, mañan nos ta para den rei pa dal e saté batata. Kòrsou mi Kòrsou, parti den Hende di pariba i hende di pabou.
E haitiano yama musue, e chines chino, e portuges joao. ”Juni ku Deka” ta brua anto e latina tur ora ta muha. 80 porshento desendiente afrikano pero nan ta tenta bu si bo ta muchu pretu! Papia malu dje “makamba” pero stima sinterklaas ketu.
Kòrsou mi Kòrsou e intenshon no ta pa kibra bu so ta djis mi sa ku bo por mihó! bo meresé tur nos sodó! Bunita manera bo so. Santu blanku awa blou, flamingo ros na Bándabou. Kòrsou mi ta bo yu! Ba dunami palu ku shimaruku i sòrsaka, Libertat pa kumpra mi masbangu kantu di kaya. Isla di panseiku ku kala. Den bo karnaval nos no ke stòp di kana. Bo tin pan sera ku pinda herebé pa ofresé, riba kaya nan ta puntrami: bo bo bo bo ke? Deportistanan establesé, intelektualnan den área múltiple. Kòrsou pordonami si ma hasi un poko fresku. Kòrsou ma regresá paso mi ke bu!
Facebook: Paterson Acosta


text:
Pronóstiko di tempu pa Kòrsou i bisindario bálido te djaluna mainta 06:00 o.l., 5 di aprel 2021.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 5 di aprel 2021.
Kompilá: djadumingu 3 di aprel 2021, 05:00 o.l. (09:00 UTC).
Tempu: Parsialmente te hopi nublá i no ta antisipá áwaseru signifikante.
Temperatura máksimo lo alkansá 30ºC i temperatura mínimo 26ºC.
Solo ta sali 06:30 i ta baha 18:47 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 to 50 km/h, 22 to 27 nudo).
Situashon general: No ta antisipá kambio signifikante den e kondishon di tempu aktual i un wer por lo general seku lo sigui prevalesé durante di próksimo 24 ora.
Kondishon di laman: Moderá te lokalmente un poko brutu ku olanan entre 1 i 2 meter (3 i 6 pia). Olanan riba e zona na nort i ost lo ta esnan mas haltu.
Fenómeno spesial: Ningun.
Perspektiva te djamars mainta: Parsialmente te hopi nublá ku chens pa un awaseru lokal.
Meteorólogo: Abraham.


text:
E maneho di e loteria di Aruba, Lotto, ehecuta por medio di Canadian Bank Note [Aruba] N.V. desde 2012, no ta solamente enfoca na brinda e comunidad di Aruba un experiencia divertido y transparente cu otorgamento di premionan atractivo for di chikito te cu grandi na ganadonan.
E ta concentra tambe den pagonan na rebendedonan cu ta contribui den crea impactonan socio economico positivo pa Aruba.
A base di un maneho profesional di Canadian Bank Note a logra hisa e benta averahe di Lotto na 45.6 miyon anualmente. Cu esaki, e rebendedornan ta beneficia di un averahe di 5 miyon pa aña [2012 – 2020] na comision.
Cu alrededor di 180 rebendedo rond di nos isla, na tur skina y districto pa asina semper ta mas cerca di bo pa bo por cumpra bo weganan faborito di Lotto. E 180 rebendedonan, cu ta crea cupo di trabao tambe, ta empresarionan importante den nos economia cu hunto cu nan famia ta depende di e entrada y trabao aki.
Esaki sigur ta algo sumamente positivo, mirando con Lotto no solamente ta sigui na contribui na nos comunidad cu premionan atractivo y ta genera fondo pa nos deporte, pero sigur tambe brindando oportunidadnan di crecemento cu mas trabao pa nos hendenan na Aruba.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Lucky 3 y Multi-X, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla.
E meta di e loteria ta pa organisa weganan di lotto, cambia bida di su hungadonan y na mes momento inverti den deporte local pa medio di donacion mensual na Stichting Sportsubsidie


text:
Diasabra algo pasa di 9:25pm a sosode un accidente na altura di Alto Vista # 169. Ey un auto marca Suzuki modelo Baleno color cora cu number A-51583 a perde control riba e caminda di tera y dal den un palo di luz .
E impacto tabata asina fuerte cu wayanan di coriente a cay na suela. E chauffeur tabata keha di dolor, pa cual motibo a pidi pa presencia di Ambulance na e sitio.
Por a constata cu e daño material tanto na e palo di luz como na e auto mes tabata considerabel. Kico a conduci cu e chauffeur a perde control, no ta conoci.


text: Diasabra mainta a drenta informe di un accidente unda cu un auto lo a bolter na rotonde Wayaca, mesora a dirigi tanto polis como ambulans na e sitio. Na yegada di e patruya a bin compornde cu aki ta trata di un accidente unda cu un e chauffeur di un Nissan Almera bayendo nort cu velocidad halto yegando e rotonde banda di FCCA a bay dal riba e muraya di e rotonde pone e auto bay di banda y bolter. Debi na e impacto e chauffeur a resulta herida. Na yegada di e ambulans nan a atende e victima y a transporte cu urgencia pa hospital.


text: Diadomingo mainta a drenta informe di un caso di tiramento na Pindastraat, mesora a dirigi un patruya na e sitio. Na yegada di e patruya a bin compronde cu un homber a los tiro y cu e ta den cercania. E area aki ta un area conoci cu movecionnan criminal caminda algun dia pasa no mucho leu tabata tin hincamento. Polis a haya informacion y a bay na e sitio. Na yegada a topa cu un homber cual descripcion ta cuadra. A bay atende cune. Y durante e investigacion y listramento segun Polis a haya arma den su poder. A bay over na detencion y trece warda. Sub Fiscal a atende cu e prome parti di e proceso. E polisnan a avisa cuerpo tecnico di Polis pa presenta tambe pa sigui cu e parti di investigacion. Lo chek na su man si e mes ta e persona cu a los e tironan cu e arma confisca. E motibo cu a los tiro y riba ken no ta conoci.


text: Diasabra mainta a drenta informe di un accidente na Sero Preto, mesora a dirigi un patruya na e sitio. Na yegada di e patruya a bin compronde cu esaki a tuma lugar net pabao di Watapana Cafe unda un Suzuki SUV a bay pa subi caminda pero a tuma su birada mucho grandi y a bay te na e otro banda di e caminda y a bay dal den e Suzuki Hatchback. Ora cu polis a revisa e documentonan a bindescubri cu e chauffeur di e hatchback no tin rijbewijs y a haya sa cu e chauffeur ey mes regla “internamente” cu e otro partido pa su mama pag’e pero e otro partido no tabata desea y a yama Polis.


text:
Na april y mei 2021, Aeropuerto di Aruba a procesa respectivamente 65,651 y 70,452 pasahero cu a sali for di Aruba. April a conoce 40% mas pasahero compara cu maart y mei a conose 7% mas pasahero compara cu April. Durante e ultimo 2 lunanan Aeropuerto di Aruba a recupera 65% di e cantidad di pasahero cu a procesa durante e mesun lunanan na 2019. Den e lunanan april y mei 2021, 120,320 pasahero a biaha pa Merca, 7,131 a biaha pa Europa, 2,468 a biaha pa Antiyas Hulandes y 6,184 pasahero a biaha pa Latino America. E cantidad total di pasahero cu a sali for di Aruba durante april y mei ta 69% mas hopi di loke a premira pa e periodo aki.
Un averahe di load factor di pasaheronan cu ta sali for di Aruba (PLF) (cantidad di asiento ocupa na momento cu avion sali for di Aeropuerto di Aruba) pa e mercado Mericano di 71% (*) a raporta durante e lunanan di april y mei 2021, mientras cu e PLF averahe pa tur mercado tabata 68% durante e mesun temporada (en comparacion cu 2019 unda a alcansa e PLF averahe di 85%).
(*Excluyendo “de-densification” di avion pa april – desde mei aerolineanan no ta blokeando asiento mas abordo di avion)
Durante e ultimo 2 lunanan, Aeropuerto di Aruba a atende un averahe di 23 vuelo pa dia, bahando di 35 vuelo pa dia durante e mesun temporada na 2019. Durante e mesun periodo na 2020 Aeropuerto di Aruba a atende solamente 27 vuelo ora cu frontera tabata cera pa operacionnan comercial.
Basa riba e ultimo informacion ricibi, Aeropuerto di Aruba awo ta spera di recupera 60% di trafico pa 2021 en comparacion cu 2019 door di yega aproximadamente 760K pasahero cu lo sali for di Aruba. Esaki lo nifica un aumento di 77% compara cu 2020 unda cu a procesa un total di 430K pasahero cu a sali for di Aruba.


text:
Mester implementa mas pronto posibel un reforma di e sistema di impuesto di tal manera cu tur ciudadano cu ta cumpli debidamente cu nan obligacionnan fiscal lo bay dilanti. Esencia di e reforma fiscal aki ta cu lo shift e peso di impuesto directo, por ehempel impuesto riba salario, entrada, ganashi y dividendo, pa impuesto indirecto, por ehempel derechonan di importacion y accijns. Esaki na opinion di e e lider di POR, Otmar Oduber, lo tin como resultado mas entrada pa gobierno y un regimen di impuesto cu riba su mes lo alivia e peso pa ciudadanonan di Aruba y na mes momento reduci e costo di haci negoshi y pues stimula hacimento di negoshi na Aruba.
Cumplimento eficiente
Otmar Oduber ta splica cu un reforma fiscal den cual ta shift e peso di impuesto di directo pa indirecto, e base di impuesto di nos pais y pues entrada di gobierno lo aumenta. Motibo di esaki ta cu esnan cu awe no ta contribui (suficientemente) lo cuminsa contribui (mas), manera e ciudadano cu ta traha sin paga impuesto, e comerciante cu no ta cumpli cu su obligacionnan fiscal y nos bishitantenan. Creando asina un sistema di impuesto cu ta mas sostenibel y husto. Ademas, procesonan di cobra, colecta y controla cumplimento cu impuesto lo bira mas eficiente, na opinion di Otmar Oduber.
Simplifica y restitui
Otmar Oduber ta sigui splica cu un elemento importante di e reforma fiscal aki ta simplificacion di nos sistema di impuesto, tanto esnan directo como indirecto. Den e cuadro aki lo duna atencion special na e derechonan di importacion, impuesto riba salario y entrada y lo revisa e sistema di aftrekposten. Ademas, lo elimina 48 impuestonan cu no of masha poco ta contribui na caha di gobierno y uza e recursonan cu ta bin liber pa mehora e control riba cumplimento cu nos leynan di impuesto. E reforma aki lo haci posibel tambe introduccion di un sistema caminda cu lo por restitui placa cu e ciudadano a paga di mas na belasting den un tempo cortico.
Stimula inversion
Introduccion di incentivo y instrumentonan fiscal nobo cu e meta pa stimula inversionnan den sector priva cu ta contribui na crecemento y diversificacion economico, ta un otro elemento importante di e reforma fiscal cu POR ta propone. Mescos, stimulacion di empleo di calidad, cu ta nifica cu mas di nos conciudadanonan lo por haya trabou cu ta paga un miho salario. Un otro elemento importante di POR su reforma fiscal ta reduccion pa un periodo di 1 aña di impuesto riba dividendo te na 0%, bou di e condicion cu por lo menos 50% di e suma cu ta wordo paga como dividendo na e accionistanan mester wordo inverti den un fondo di inversion pa desaroyo di sector creativo y tecnologico pa un periodo di minimo 5 aña. Ta papia pa su mes cu esaki lo duna un empuhe enorme na creacion di un pilar economico nobo pa nos pais. Mas inversion den sector creativo y tecnologico ta nifica mas empleo di calidad y mas crecemento economico, cu na su turno ta nifica tambe mas entrada pa gobierno, y na mesun momento ta logra mehora poder di compra di abo e ciudadano.


text:
Trayectorio extensivo pa implementacion di un Functiehuis nobo
Sector di Enseñansa di Aruba ta scoge pa un “aanpak” innovativo. Implementacion di un structura di salario y “Functiehuis” nobo lo bira un hecho despues di trayectorio extensivo.
Na aña 2012 e Minister di Enseñansa anterior, Minister Dowers, a duna encargo pa desaroya un “Functiehuis” y un structura di salario nobo pa e sector di enseñansa na Aruba.
Durante e añanan 2012-2013 diferente stakeholder di e sector di enseñansa a participa na e trayecto aki cu a conduci na un “Functiehuis” actualisa cu descripcion di funcion nobo (functiebeschrijvingen), evaluacion di funcion corecto (functiewaarderingen) y un structura di salario nobo.
Despues di diferente contratiempo, e Minister di Enseñansa actual Minister Hooyboer-Winklaar a reactiva e proyecto na 2015 dunando encargo pa finalisa e trabounan necesario pa por implementa e “Functiehuis y Salarisstructuur” nobo. E proceso di implementacion, cual ta uno extenso y complica, ta den man di un “projectteam” forma pa Ministerio di Enseñansa y Departamento di Enseñansa, cu sosten di KPMG y Balance Consultancy.
Desaroyonan social a trece cambionan riba e tereno di enseñansa y ta haci cu nos comunidad ta rekeri otro tareanan y responsabilidad nan di nos maestronan y empleadonan cu esunnan stipula actualmente den nos decreto gubernamental tocante sueldo di empleadonan den e sector di enseñansa. Tambe pa hopi tempo caba tin un necesidad grandi di parti di maestronan y esunnan den directivanan di scol pa por tin mas uniformidad den tur nivel di enseñansa, transparencia den e reparticion di tarea y un evaluacion husto, cu ta cuadra cu e peso di e funcion den enseñansa primario.
Ora cu e implementacion di e asina yama “functiebeschrijvingen” y “salarisstructuur”, esta descripcion di funcion y structura nobo di salario pa tur scol y tur directiva di scol na Aruba, keda realisa esaki lo tin mas oportunidad pa tur empleado envolvi den enseñansa crece den nan carera. Alabes directivanan di scol lo haya un instrumento den nan organisacion cu cual nan lo por controla y maneha mas eficientemente. Tur esaki ta un aspecto necesario pa por sigura innovacion ariba e area di enseñansa di Aruba.
Preparacion
Desde fin di 2015 Directivanan di scolnan subsidia, incluyendo Dienst Publieke Scholen (DPS), Sindicatonan, Departamento Recurso Humano (DRH) y otro instancianan gubernamental ta envolvi di cerca den e proceso di preparacion y ta yuda pensa den forma constructivo pa por logra e cambionan di un forma mas agradabel posibel. Un comision di revision independiente lo tin como tarea pa monitor si e cambionan ta bayendo segun e proceduranan y liñanan di guia acorda.
Tin sesionnan andando ainda cu e directivanan di scol pa finalisacion di e ultimo puntonan pa cu preparacion pa e implementacion y pa asina e directivanan di scol por sinta cu nan personal pa duna informacion detaya y contesta tur pregunta cu e trahadonan por tin.
Mas informacion
Pa brinda informacion di e proyecto aki, Departamento di Enseñansa a crea un pagina special riba su website: www.ea.aw/functiehuis. Aki por haya informacion general como tambe algun documento manera “Rapport Gesubsidieerde Onderwijssector – De functiebeschrijvingen en functiewaarderingen voor het onderwijs op Aruba” y “Migratieprotocol implementatie functiehuis onderwijs”. Posiblemente e documentonan aki lo por tin ahustacion den futuro mirando cu ta documentonan cu ta sigui desaroya.
Hunto cu esaki lo introduci un pagina di “Pregunta y Contesta” (FAQ) na unda tur esunnan emplea den e sector di enseñansa por haya contesta riba e preguntanan mas haci, manera “Mi por bay atras den salario?” of “Mi por spera un aumento di salario?“.
A traves di Noticiero Enseñansa Aruba, un boletin informativo digital, lo manda informacion regularmente. Pa ricibi esaki por registra via website ea.aw.
Pa mas informacion por busca Functiehuis (bou letter F) den e alfabet menu of conecta cu Departamento di Enseñansa Aruba riba Facebook facebook.com/educationaruba pa keda na altura di tur informacion.
Info / Contact
Pa mas informacion por busca den e alfabet menu riba homepage: [F] Functiehuis of por tuma contacto cu: Directiva di Scol | Ministerio di EnseñansaScroll To Top


text:
Hot Zone- Sabana Liber
Diahuebs marduga pasa di di 5’or, polis ta wordo informa cu un auto a pasa los un of mas tiro altura di Olde Molen. Na yegada di polis nan ta wordo informa cu di e situacion.
Segun e bouncernan a conta polis ta cu nan lo a nenga dos persona entrada y esaki nan lo a rabia bastante.
Momento cu e auto Chevy a pasa los e tironan tawata tin agente na burger y eybanda.
Mes ora ela sigui e auto, cu tawata tin su luznan paga. E auto a bay direccion Sabana Liber, caminda un patruya a yega y a logra para e auto.
Den e auto tawata tin tres ocupante, dos a wordo deteni ey mes, mientras e di tres a baha core bay paden na e cas. Den auto polisnan ta haya basta municion, e arma mes segun nos por a compronde no a wordo haya.
Aparentemente e persona cu a core bay drenta e adres, lo a baha cu e arma.
A pidi pa un Sub-Fiscal, pa asina por drenta e cas situa na Sabana Liber. Polisnan tawata busca rond, pero no a haya e di tres persona.
Paden di e cas tambe a rista, pero tampoco a haya ni arma of e persona.
Mientras solo tawata saliendo e di tercer persona a bin bek na e sitio y lo a entrega su mes, caminda cu e autoridad a pone mes ora den boei.
Asina nos ta wak, cu ariba caya tin hopi arma di candela den man di personanan robes, cu lo por a causa un otro tragedia.


text:
Kompensashon ‘ALIVIO’ ta habrí pa registrashon
For di awe ta posibel pa registrá pa kompensashon ‘Alivio’.
Entidat Públiko Boneiru tin un areglo pa empresarionan i empleadonan ku a sufri un rekaida serio den entrada pa motibu di e pandemia di COVID-19. E ‘Areglo di Alivio’ aki ta intenshoná komo sosten pa e gastunan nesesarionan ku hendenan ta hasi. Pa motibu di e krísis di corona kasnan di famia ta konfrontá un rekaida imprevisibel, inevitabel i repentino di nan entrada. Debí na esaki e kasnan di famia aki por haña nan mes den problema ku pago di e gastunan nesesario di kas: hür of hipotek, kuenta di awa i koriente i internèt. No tur ora e medidanan aktual di sosten por solushoná e problemanan aki. ‘Alivio’ ta ofresé un alivio pa e gastunan berdadero i nesesario di un kas di famia. E no ta un areglo ku ta duna sosten di entrada.
E areglo aki ta konta pa 3 luna, ku forsa retroaktivo di 1 di yanüari 2021 te ku 31 di mart 2021. Pa e gastunan nesesario di kas, parsialmente òf pa henter e periodo di ‘Alivio’ por duna un kompensashon. Pa bini na remarke kasnan di famia mester konfrontá un rekaida imprevisibel i inevitabel di nan entrada di por lo ménos 30% pa luna. Esaki por ta por ehèmpel ku debí na tur e medidanan ku nan a tuma bo a pèrdè bo trabou, bo no a kai den e areglonan òf bo a haña hopi ménos entrada via bo empresa. E kompensashon ta maksimalmente US$ 1.000,00 pa kas di famia pa luna. Den kalkulashon di e suma ta wak kiko e kas di famia falta pa luna pa por paga e gastunan nesesario di kas.
Entidat Públiko Boneiru mester di bo informashon pa por evaluá si bo tin derecho riba un kompensashon. Pa e motibu aki a pone un formulario pa hasi petishon riba e wèpsait ku bo por usa pa hasi petishon. Bo por hasi petishon pa e medida di sosten ‘Alivio’ te ku mas tardá 2 di yüni 2021. Despues ku nos risibí bo petishon, bo ta haña un email di e emailadrès alivio@bonaire.com ku a risibí bo petishon. E término di tratamentu di bo petishon ta dura maksimalmente 8 siman despues di e fecha ku a risibí bo petishon.
Pa mas informashon tokante e areglo aki i otro areglonan ku ta disponibel pa empresanan, bo por manda nos un email na steunloket@kvkbonaire.com.


text:
Encuentro di POC
Den Haag – Na Cas di Aruba (Arubahuis) a tuma lugar den fin di siman un encuentro informal cu e miembronan di e Plaatselijke Opvangcommissies (POC).
E POC ta consisti di studiantenan Arubiano cu ya caba ta studiando na Hulanda y cu conhuntamente cu e studiementor ta organisa e opvang pa e grupo di studiante cu ta biniendo Hulanda pa cuminsa cu nan estudio.
Directora di Cas di Aruba Shandra John a yama e miembronan di POC y e studiementornan bonbini y a bisa di ta contento cu hopi miembro di POC a acepta e invitacion. Sra. John a acentua e importancia di e trabou di POC den guia di nos studiantenan den nan prome dianan na Hulanda. Alabes sra. John a bisa cu e meta di e encuentro aki ta pa e POC for di diferente ciudadnan haci conoci cu otro y intercambia riba ideanan y sugerencianan pa e opvang di e aña aki.
E idea pa e encuentro aki a bin dilanti durante di e anochinan cu studiantenan rond di Hulanda. Tur presente a expresa cu nan a haya e encuentro hopi exitoso y tabata contento di e haya e oportunidad pa conoce otro y intercambia idea y experencia.
Info | Contact
Pa mas informacion por busca den e alfabet menu riba homepage: [S] Studia na Hulanda] of por tuma contacto cu: Kabinet van de Gevolmachtigde Minister van Aruba – ArubahuisScroll To Top


text:
Cuido di calidad
Pa Gobierno cu ta subsidia scolnan na Aruba, ta importante cu e calidad di enseñansa na scolnan ta cumpli cu cierto normanan. Enseñansa mester ta organisa na un manera efectivo y eficiente pa garantisa cu resultadonan ta cumpli cu e metanan proponi y cu nan ta cumpli cu e espectativanan di sociedad.
Cuido interno di calidad
Scol hunto cu e directiva di scol tin responsabilidad pa su propio calidad. Pa garantisa propio calidad y/of pa mehor’e, scol mester evalua sistematicamente e calidad di su enseñansa. Pa medio di evaluacion propio scol por identifica e puntonan di mehoracion y pa despues prepara e trayecto di mehoracion. Esaki nos ta yama interno di calidad.
Cuido externo di calidad
Di otro banda tin tambe cuido externo di calidad di parti di Gobierno cu ta na encargo di Inspeccion. Inspeccion ta responsabel pa evalua e calidad di enseñansa na scolnan pa vigila, garantisa y e stimula esaki.
Cuadro di control
Pa por evalua e calidad di enseñansa na scol, Inspeccion a desaroya un cuadro di control (Toezichtkader). Aki tin tur standard importante di calidad y indicadornan pa esaki. E standardnan di calidad ta agrupa den cuatro categoria:
- Cuido di Calidad;
- Enseñansa y Siñamento;
- Entrada;
- Organisacion y Maneho.
Inspeccion ta controla scolnan door di keda continuamente na altura di situacion na scolnan door di haci bishita na e scol concerni, pidi informacion di e scol, haci observacion den klasnan, reuni regularmente cu entre otro e cabesante di scol y e directiva di scol. Ta raporta tur locual cu keda constata na Ministro di Enseñansa, director di Departamento di Enseñansa y esnan concerni.
Info / Contact
Dienst Inspectie van het OnderwijsScroll To Top


text:
Ta alarmante pa constata con un parlamentario di e partido politico den gobierno y un ex gobernante riba e tereno di Turismo ta expresa nan orguyo con e industria di Turismo ta desaroyando na Aruba siendo cu tin tur señal y prueba di net lo contrario.
Aruba ta depende te ainda practicamente totalmente riba e industria di Turismo como su pilar economico y ami sigur ta tuma e industria aki y su señalnan na serio. Nos di MEP no a dicidi di drenta politica pa haci wega si no pa aporta cu nos conocemento y experticio.
Resultadonan disponibel ta indica cu cantidad di bishitante stayover a baha cu 7.0% te cu luna di juli di 2017 compara cu e mesun temporada di 2016. Esey cu ya cantidad total di bishitante stayover a baha na 2016 cu 10.0% compara cu 2015. E resultado aki ta wordo afecta drasticamente pa e mercado Venezolano y mester remarca cu por a constata crecemento den e mercado Mericano, si no, Dios lo sa e caida real cu Aruba lo a experencia. E efecto di caidanan aki ta danki na un crecemento artificial y e maneho cu e ex mandatario di turismo di e gobierno di AVP a hiba. Mester remarca si tambe cu e hecho cu por nota crecemento den e mercado Mericano, cu Aruba ta bolbe bira demasiado dependiente di e mercado aki, ripitiendo e ora e mesun preocupacionnan di pasado.
Apesar di pronosticonan economico cu Aruba lo bay cera e aña cu crecemento, mester sigui e desaroyo aki di cerca paso ya den e rapport “State of the Economy 2016” di Banco Central por a constata cu Tourism Receipts tambe a experencia caida di 1.2% den 2016. Sin conta cu te ainda no por conta riba actividadnan di rehabilitacion den e planta di refineria. Mirando e grafico cu Banco Central a publica aki, por nota e tendencia di e desaroyo di placa cu bishitantenan ta laga atras na Aruba cu tambe ta cayendo. Mirando cu e dos industrianan aki ta esunnan cu mas ta aporta na Aruba su economia, na e momentonan aki no sa si por conta cu un resultado positivo pa loke ta trata crecemento economico na Aruba pa 2017.
Mas ainda, den e rapport di IMF pa Aruba di juni 2017 ta bisa cu e desaroyo den bishitante stayover tawata zwak desde mey mey di 2015 caba. Pero tambe ta dunando Aruba e señalnan cu Aruba mester prepara pa e posibel efecto di e mercado Mericano biahando pa Cuba. Tambe IMF ta menciona e problema di criminalidad y siguridad pa e industria turistico na Aruba. IMF ta sigui menciona tambe e posibel efectonan negativo di e introduccion di e tourist levy cu ta un tax cu tambe e ex gobernante di e actual gobierno a introduci pa e bishitantenan di Aruba.
Mester bisa cu MEP den gobierno, e team hoben profesional y dinamico cu bon preparacion y experencia ya ta brainstorm riba e posibel stategianan y solucion pa e industria aki mirando retonan y e ultimo desaroyonan aki. Naturalmente strategianan dirigi riba e calidad di nos producto Aruba pero tambe riba e calidad di bishitantenan cu lo desea di atrae pa Aruba.


text:
Si tene un seshon durante un proseso, hürdó i doño di kas tur dos ta risibí un invitashon. Kon presis un seshon ta tuma lugá, bo por lesa aki bou.
Promé ku e seshon
Bo a risibí un invitashon pa un seshon di e Komishon di hür. Huntu ku esei bo a risibí e rapòrt di investigashon tokante bo kaso. Bo tin komentario riba e rapòrt aki òf bo tin informashon ainda di kua bo ta pensa ku esaki ta importante pa e tratamentu di bo kaso? Manda e dokumentonan aki pa e Komishon di hür pa mas tardá te ku un siman promé ku e seshon. Esaki por entregá via karta òf en persona. Semper indiká e number di kaso riba tur dokumento.
Paga tinu: Bo mes mester sòru ku e otro partido ta kompletamente informá.
Bo no ta obligá pa bini na e seshon. E Komishon di hür ta rekomendá esaki sí, pasobra bo mes por aklará bo kaso e ora ei. Si bo no por bini bo mes, bo por apoderá un hende e ora ei. Kon bo ta hasi esaki ta pará den e karta di invitashon. E persona ei mester tin un poder por eskrito firmá dor di bo serka dje e ora ei sí.
Pa e seshon por tin un bon marcha ta importante ku bo mèldu bo mes na tempu serka e resepshon. Semper bini ku un prueba di identifikashon bálido. Bo ta apoderado, mèldu pa ken bo ta bini.
Durante e seshon
Durante e seshon e Komishon di hür ta diskutí e petishon i e rapòrt di investigashon preparatorio. E Komishon di hür a lesa tur dokumento di antemano. Durante e seshon bo por reakshoná riba e rapòrt i riba loke e otro partido ta bisa. E sekretario ta traha un rapòrt (prosèsverbal) di loke ta bisa durante e seshon. E presidente tin mando durante e seshon i e komishon por hasi pregunta tokante e kaso. Por ehèmpel si bo ta di akuerdo ku e rapòrt di investigashon, òf ki ora a drecha un fayo di mantenshon.
Despues di e seshon
Despues di e seshon e Komishon di hür ta tuma un desishon riba e kaso. Esaki ta sosodé sin doño di kas i hürdó. Bo ta risibí e veredikto mandá na kas via pòst. E veredikto di e Komishon di hür ta obligatorio. Esei ke mèn ku ámbos partido mester tene nan mes na esaki.


text:
Orashon djaluna 30 di yanüari 2017
Orashon djaluna 30 di yanüari 2017
Hesus i su disipelnan a yega na e otro banda di lago di Galilea, den teritorio di Gerasa. Apénas Hesus a sali for di e boto, ku un hòmber ku tabata poseé di mal spiritu, a bin top’É. E hòmber akí a sali for di kaminda ta dera hende, pasobra ta ei e tabata biba. Ni ku kadena ningun hende no por a mar’é mas. Hopi bia nan a yega di mara su man i pianan, ma e tabata ranka e kadena na su man kibra i esun na su pia e tabata kibra na pida pida. No tabatin hende ku sufisiente forsa pa domin’é. Di dia i anochi e tabata kana dualu i grita den seru i meimei di e grafnan. Tambe e tabata kòrta su kurpa ku piedra. Ora ku el a mira Hesus ta bini djaleu, el a saka un kareda bai serka djE, tira su kurpa abou na suela su dilanti i dal un gritu duru. El a bisa: ‘Abo Hesus, Yu di Dios Altísimo, ta kiko Bo ke di mi? Por Dios, no tormentá mi!’ El a bisa asina pasobra Hesus a bisa e mal spiritu kaba pa sali for di e hòmber. Hesus a puntra e spiritu: ‘Kon yama bo?’ El a kontestá: ‘Legion, pasobra nos ta nos hopi.’ Despues el a roga Hesus mashá pa no kore ku nan for di e region ei. Ei banda, riba subida di un seru, tabatin un trupa grandi di porko ta kana rondia kuminda. E spiritunan a supliká Hesus: ‘Por fabor, manda nos serka e porkonan ei; laga nos drenta den nan.’ Hesus a pèrmití nan hasi esei. E spiritunan a sali i drenta den e porkonan. E trupa, di un dos mil porko, a saka un kareda bai kai den e lago, na otro banda dje subida i nan a hoga. E wardadónan di e trupa di porko a kore limpi bai i nan a bai konta, tantu den stat komo den e pueblonan, loke a pasa. Hende a sali bai mira loke a pasa. Ora nan a yega serka Hesus, nan a mira kon e hòmber, ku tabata poseé di e legion di mal spiritu, tabata sintá, ku paña na kurpa i bon bon di kabes, i nan a haña miedu. Esnan ku tabata testigu di loke a sosodé a splika e otronan loke a pasa ku e hòmber i ku e trupa di porko. P’esei e hendenan a kuminsá roga Hesus pa E bai for di nan region. Ora Hesus ker a drenta e boto, e hòmber ku tabata poseé di mal spiritu, a bin pidiÉ si e por a bai kunÉ. Ma Hesus no a pèrmití esei; El a bis’é: ‘Bai kas serka bo famia i konta nan kuantu kos Señor a hasi pa bo i kon El a mustra bo hopi mizerikòrdia.’ E hòmber a bai for di ei. El a bai konta e hendenan den henter region di Dekápolis loke Hesus a hasi p’e. Nan tur a keda asombrá.
Marko 5:1-20


text:
Prome Minister Evelyn Wever-Croes CU E UITVOERINGSAGENDA NOS TA BAY RECONSTRUI NOS PAIS “Cu respet, madures y dedicacion nos lo logra surpasa tur reto y transforma nos pais”
Prome Minister Evelyn Wever-Croes
CU E UITVOERINGSAGENDA NOS TA BAY RECONSTRUI NOS PAIS
“Cu respet, madures y dedicacion nos lo logra surpasa tur reto y transforma nos pais”
Inicio di luna di februari, Aruba y Hulanda a firma e ‘Uitvoeringsagenda’, Agenda di Ehecucion como paso nobo den e cooperacion entre Hulanda y Aruba. Esaki, Prome Minister Evelyn Wever-Croes a duna di conoce, ta un paso grandi pa logra recuperacion economico mas lihe.
Den e mesun siman, Gobierno tawata den Parlamento pa duna informacion tocante e Landspakket y Uitvoeringsagenda. Cada minister a duna splicacion di e palabracionnan haci den cuadro di e Landspakket.
PROCESO di uitvoeringsagenda:
E uitvoeringsagenda (agenda di ehecucion) ta e resultado di un proceso intensivo durante cua pais Aruba y Hulanda a yega na un acuerdo pa sosten di likides a base di e Landspakket firma 13 di november 2020. Despues di e periodo aki tanto Hulanda como Aruba a apunta un asina yama Tijdelijke Werkorganisatie (TWO) pa fungi como procesbewaker y pa percura cu e trabounan preliminario tuma luga den bon forma.
Di banda di Aruba por indica cu a apunta asina yama ‘trekker’ cu ta profesional den sector publico cu expertisio specifico relaciona cu e tema di e Landspakket. Asina TWO-AUA, profesional local y e ministernan ta forma e ecosistema di maneho di e Landspakket pa Aruba.
Por indica cu e intencion ta pa cada kwartaal crea un agenda di ehecucion cu ta sigui e agenda di ehecucion anterior den forma coherente y cronologico. Pa asina tin un acercamento integral.
E prome agenda di ehecucion aki tabata resultado di varios sesion intensivo cu varios experto y profesional di diferente sector durante e prome luna di e aña aki.
Adicionalmente, por bisa, cu banda di e plan di ehecucion aki ya caba Pais Aruba a cumpli cu varios palabracion haci, hasta prome cu e dealine stipula.
E agenda di ehecucion ta un documento dinamico cual e version aki, a keda oficialisa durante reunion cu secretario di estado señor Knops, prome di februari ultimo.
Tabata un proceso encamina conhuntamente, durante cua e ekipo di ambos pais a delibera estrechamente cu otro.
E agenda di ehecucion ta rekeri esfuerso maximo di tur esnan involvi mirando cu hopi biaha Aruba no tin e capacidad extenso di personal ni recurso cu Hulanda tin. Varios biaha ta e mesun profesionalnan ta encarga cu diferente tarea importante. E punto aki nos ta, y lo keda enfatisa cerca Hulanda.
Ministerio di Asuntonan General:
Pa locual ta e ministerionan cu ta cay bou di Asuntonan General, Prome Minister a indica cu sigur tin trabou grandi pa haci. Asina, tin algun tarea clave stipula pa e.o. DRH relaciona cu condicion di trabou y transforma e sistema di HR di gobierno den uno adecuado pa futuro. Aki lo enfoca e.o. tanto riba prestacion y motivacion di empleado, condicion di trabou, como eficiencia den e sistema. Asina, ta baha gasto como tambe crea un aparato resiliente. Esencial den esaki tambe ta e tema di digitalisacion. Pa locual ta e aspecto aki, ya Pais Aruba a tuma paso grandi den forma di E-government.
Esencial den e trayectonan menciona ta cu e agenda di ehecucion ta e prome paso pa trata e diferente temanan. Asina lo haci analysis y tene consulta necesario prome cu por yega na toma decision balansa. Aruba semper lo keda enfatisa esaki. Si ta asina cu e palabracionnan haci ta serio y solamente cu madures, union y esfuerso nos por logra.
Algun di e prome fechana relevante pa cu trabounan cu tin cu tuma luga ta:
- entrega plan di accion pa analisa sistema di HR di sector publico y asina bin cu mehoracion di esaki 5 di februari 2021 (B8)
- entrega plan di accion pa analisa condicion di trabou pa medio di experto externo sosteni door di experto interno den sector publico y semi publico 1 di maart 2021 (B5)
- Crea un plan di accion 15 di maart 2021 pa un analisis di eficiencia organisatorio di aparato gubernamental (B4)
- Analisa prestacion di personal actual di sector publico 1 di mei 2021 (B6)
MASTERPLAN REPOSICIONANDO RUMBO DI NOS PAIS
E landspakket ta toca varios tema cu lo por conduci na un Aruba resiliente door di stimula cierto desaroyo y baha gasto. Sinembargo tin algun tema cardinal pa nos pais cu rekeri mas elaboracion. Esaki ta por ehempel; stimula un desaroyo economico nobo, medio ambiente y laga nos no lubida e realidad di cambio di clima.
E temanan aki si ta wordo trata mas elaboradamente den e Master Plan Resposicionando e Rumbo di nos Pais, cu ta e plan na cua mas di 125 profesional di sector publico y priva a traha. Pa e motibo aki a haci esfuerso pa alinea e dos plan y trayectonan aki pa asina Aruba por percura pa yega na un miho resultado pa nos Isla.
Prome Minister Evelyn Wever-Croes: “Mi kier enfatisa cu e periodo nos dilanti no ta bay ta facil y sigur lo tin hopi reto, sinembargo cu respet, madures y dedicacion nos lo logra surpasa e retonan aki y transforma nos pais”.


text:
Diamars merdia, un poco prome cu 2’or, ta papia di un situacion un poco straño riba e caminda di Sta Cruz, net prome cu yega unda antes tabata Drive-In. E hendenan a bisa cu tin un pick-up para mey-mey di caminda y loke cu nan tabata haya straño ta cu e chauffeur no tabata reacciona. Mesora diferente persona, cu tabata rondona e auto, a yama Polis bisando cu hasta nan ta pensa cu e homber ta morto.
Na yegada di e patruya a haya un persona masculino cu a resulta di ta basta “cansa” tras di stuur. A detene e persona aki cu tabata sinta den e pick-up Toyota Hi-lux. A keda warda riba e dog catcher pa asina transporte pa warda di Polis unda e lo mester duna cuenta di su actonan.


text:
DEA a tene encuentro cu cabesantenan di SKOA y DPS tocante SAM
Minister di Enseñansa recientemente a anuncia e plan di implementacion di Scol Multilingual den tur scol preparatorio y basico na Aruba.
E implementacion aki lo bay segun 4 fase cu ta orientacion, preparacion, ehecucion y mehoracion.
Encuanto e implementacion aki, Departamento di Enseñansa Aruba (DEA) su seccion Guia (Begeleiding) a organisa varios presentacion na directiva di scolnan di Aruba.
Despues di e presentacionnan aki a surgi varios pregunta for di “veld” tocante e implementacion ariba menciona.
Basa riba e preguntanan cu a surgi directiva SKOA (Stichting Katholiek Onderwijs Aruba) y DPS (Dienst Publieke Scholen) a start cu encuentronan informativo cu su cabesantenan.
Na dicho encuentronan a trata varios topico e. o.
- E resultado desea pa cu e cambio;
- Ki tipo di alumno kier logra na final di scol basico;
- Con e implementacion ta hinca den otro (e 4 fasenan, nan enfoke y meta, e sosten di parti di directiva, incluso e scolnan piloto, Departamento di Enseñansa y IPA, e contenido di curiculo, e pedagogia y didactica nobo y e liderasgo necesario).
E cabesantenan tabata tin e oportunidad pa haci varios pregunta y alabes nan a logra haya hopi contesta ariba nan preguntanan. Entre e preguntanan cu a surgi tabata tin pregunta tocante e material, personal, e experencia di e piloto SML, e curiculo, e pedagogia y didactica nobo y e profesionalisacion.
Encuentronan asina aki ta hopi importante pa cu un implementacion asina grandi. Encuentronan asina ta trece varios informacion dilanti pa aclarea cualkier inquietud cu por tin y alabes por yuda compronde e cambio mihor y traha hunto pa e inovacion ta uno exitoso.
Departamento di Enseñansa Aruba (DEA) kier tuma e oportunidad aki pa yama danki na SKOA y na DPS pa nan sosten.
Info / Contact
Pa mas informacion por busca [S] Scol Arubano Multilingual den e alfabet menu riba homepage.Scroll To Top


text:
WILLEMSTAD – Gabinete Rhuggenaath i Hulanda a firma dia 2 di novèmber di aña 2020, ehekushon di e landspakket. Konsekuensia di esaki (t)a resultá, ku empleadonan públiko pa luna di yüni 2021 no ta kobra na plaka di fakansi di kustumber.
Empleadonan públiko a tuma nota, ku e desishon di kòrta 12.5% den kondishonnan di trabou, NO ta konta igual, pa trahadornan di kompanianan anónimo di Gobièrnu. Gobièrnu NO por permití diskrepansia i diskriminashon entre su trahadornan.
E ta di opinion ku no por perhudiká 4.136 empleado públiko i esakinan nan yiunan, ku mester kumpra material di estudio i otro asuntunan.
Ta p’esei Anthony Godett pa frakshon partido KEM, despues di a wòrdu aserká, risibí diferente yamada di telefon i keho di empleadonan públiko, a presentá siguiente proposishon pa paga plaka di fakansi 2021.
Gobièrnu na luna di yüni 2021, ta paga un forskòt di 3% plaka di fakansi na su empleadonan públiko. Na luna di yüni 2021, Gobièrnu ta kuminsá retené na rason di 6% plaka di fakansi, ku mester wòrdu paga na yüni di aña 2022.
Na yüni aña 2022, Gobièrnu ta paga 3% na plaka di fakansi na empleadonan públiko. Esaki ta bira budgetneutraal p’e empleado públiko; Gobièrnu di su parti, di e forma aki ta koperá ku su empleadonan públiko, ku último 4 añanan tabatin n’e difísil; Empleadonan públiko atrobe ta kuminsá kobra 6% di plaka di fakansi na luna di yüni di aña 2023.
Ku e proposishon di órden aki ke logra, uniformidat di empleadonan di Gobièrnu i kompanianan anónimo di Gobièrnu, pa stòp demotivashon den aparato gubernamental, garantisá bon servisio na públiko i oumentá produktividat na trabou.
A entregá e proposishon di órden aki na señora Presidente di Parlamento, señora Charetti America-Francisca. Parlamentu a bai unánimamente di akuerdo ku e petishon hasi.


text:
SETAR N.V., como nos compania nacional di telecomunicacion, ta sigui aporta na comunidad y deporte di Aruba. E biaha aki SETAR ta un di e main sponsornan p’e campeonato di UANA Pan American Artisic Swimming 2021 cu ta wordo organisa na Aruba.
Aruba caba ta conoci pa a host den pasado diferente campeonato di natacion manera Caribbean Islands Swimming Championships, Cariffa y CCCAN, tur organisa dor di Aruba Aquatics Federation.
E biaha aki 200 participante di 14 pais di Sur America, Central America y Caribe lo competi p’e titulo maximo. E campeonato aki lo tuma lugar dia 26, 27 y 28 di mei na Piscina Olympico Roly Bisslik.
Pa tur hende cu kier mira e tremendo competencia aki, e lo wordo pasa “Live” na TeleAruba canal 23. Awe diahuebs 27 di mei di 4.15 pm pa 8.00 pm y e ultimo dia diabierna 28 di mei di 9.00 am pa 5.50 am. Comunidad completo ta wordo invita pa sintonisa y apoya nos atletanan via TeleAruba canal 23.